               EUROOPAN KOMISSIO
            Bryssel 20.1.2016
            COM(2016) 1 final
            Ehdotus
            EUROOPAN PARLAMENTIN JA NEUVOSTON PÄÄTÖS
            Euroopan globalisaatiorahaston varojen käyttöönotosta (Belgian hakemus – EGF/2015/007 BE/Hainaut-Namur Glass)

               PERUSTELUT

               EHDOTUKSEN TAUSTA

               1.Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013
                  1
               , jäljempänä ’EGR-asetus’.

               2.Belgia toimitti 19. elokuuta 2015 hakemuksen EGF/2015/007 BE/Hainaut-Namur Glass EGR:n rahoitustuen saamiseksi niiden työntekijävähennysten
                  2
                vuoksi, jotka toteutettiin NACE Rev. 2:n kaksinumerotasoon 23 (Muiden ei-metallisten mineraalituotteiden valmistus) luokitellulla toimialalla NUTS 2 -tason alueilla Hainaut (BE32) ja Namur (BE35) Belgiassa.

               3.Tutkittuaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät.

               HAKEMUKSEN TIIVISTELMÄ

                        EGR-hakemus

                        EGF/2015/007 BE/Hainaut-Namur Glass

                        Jäsenvaltio

                        Belgia

                        Asianomaiset alueet (NUTS
                           3
                         2-taso)

                        Hainaut (BE32)

                        Namur (BE35)

                        Hakemuksen jättämispäivä

                        19. elokuuta 2015

                        Hakemuksen vastaanottoilmoituksen määräaika

                        2. syyskuuta 2015

                        Lisätietojen pyytämisen määräaika

                        2. syyskuuta 2015

                        Lisätietojen toimittamisen määräaika

                        28. lokakuuta 2015

                        Arvioinnin päättämisen määräaika

                        20. tammikuuta 2016

                        Toimintakriteeri

                        EGR-asetuksen 4 artiklan 2 kohta

                        Asianomaisten yritysten määrä

                        2

                        Toimiala(t)

                        (NACE Rev. 2:n kaksinumerotaso)
                           4

                        Kaksinumerotaso 23 (Muiden ei-metallisten mineraalituotteiden valmistus)

                        Viiteajanjakso (yhdeksän kuukautta):

                        31. elokuuta 2014 – 31. toukokuuta 2015

                        Vähennettyjen työntekijöiden määrä viiteajanjaksolla

                        412

                        Tukeen oikeutettujen edunsaajien kokonaismäärä

                        412

                        Kohteena olevien edunsaajien kokonaismäärä

                        412

                        Kohteena olevien työelämän ja koulutuksen ulkopuolella olevien nuorten (nk. NEET-nuoret) määrä

                        100

                        Yksilöllisten palvelujen talousarvio euroina

                        1 758 507

                        EGR:n täytäntöönpanon
                           5
                         talousarvio euroina

                        67 400

                        Kokonaistalousarvio euroina

                        1 825 907

                        EGR:n tuki euroina (60 %)

                        1 095 544

               HAKEMUKSEN ARVIOINTI

               Menettely

               4.Belgia jätti 19. elokuuta 2015 hakemuksen EGF/2015/007 BE/Hainaut-Namur Glass 12 viikon kuluessa siitä päivästä, jona EGR-asetuksen 4 artiklassa säädetyt toimintakriteerit täyttyivät. Komissio ilmoitti hakemuksen vastaanottamisesta kahden viikon määräajan kuluessa hakemuksen jättämispäivästä ja pyysi samalla Belgialta lisätietoja. Nämä lisätiedot toimitettiin kahdeksan viikon kuluessa pyynnön esittämisestä, kun määräaikaa oli Belgian asianmukaisesti perustelemasta pyynnöstä jatkettu kahdella viikolla. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 20. tammikuuta 2016.

               Hakemuksen tukikelpoisuus

               Asianomaiset yritykset ja edunsaajat

               5.Hakemus koskee 412:ta työntekijää, jotka vähennettiin NACE Rev. 2:n kaksinumerotasoon 23 (Muiden ei-metallisten mineraalituotteiden valmistus) luokitellulla toimialalla. Yritysten toteuttamat työntekijävähennykset sijoittuvat Belgian NUTS 2 -tason alueille Hainaut (BE32) ja Namur (BE35).

                        Yritykset ja työntekijävähennysten määrä viiteajanjaksolla

                        AGS Glass

                        144

                        Saint-Gobain Glass

                        268

                        Yritysten kokonaismäärä: 2

                        Työntekijävähennysten kokonaismäärä:

                        412

                        Niiden itsenäisten ammatinharjoittajien lukumäärä, joiden työskentely on loppunut:

                        0

                        Tukikelpoisten työntekijöiden ja itsenäisten ammatinharjoittajien kokonaismäärä:

                        412

               Toimintakriteerit

               6.Belgia toimitti hakemuksen EGR-asetuksen 4 artiklan 2 kohdan toimintakriteerien nojalla; nämä kriteerit poikkeavat 4 artiklan 1 kohdan b alakohdan kriteereistä, joissa edellytetään, että vähintään 500 työntekijää vähennetään yhdeksän kuukauden viiteajanjaksona yrityksissä, jotka toimivat NACE Rev. 2:n kaksinumerotasolla määritellyllä samalla talouden alalla ja sijaitsevat NUTS 2 -tason yhdellä alueella tai kahdella vierekkäisellä alueella jäsenvaltiossa. NUTS 2 -tason alueilla Hainaut (B32) ja Namur (B35) vähennettiin yhteensä 412 työntekijää.

               7.Hakemuksen yhdeksän kuukauden viiteajanjakso alkoi 31. elokuuta 2014 ja päättyi 31. toukokuuta 2015.

               Työntekijävähennysten ja työskentelyn loppumisen laskeminen

               8.Työntekijävähennykset viiteajanjakson aikana on laskettu seuraavasti:

               –412 henkilöä päivästä, jona työnantaja antaa yksilöllisen ilmoituksen työntekijän irtisanomisesta tai työsopimuksen päättämisestä.

               Tukeen oikeutetut edunsaajat

               9.Tukeen oikeutettuja edunsaajia on yhteensä 412.

               Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys

               10.Osoittaakseen yhteyden työntekijävähennysten ja globalisaatiosta johtuvien maailmankaupan huomattavien rakenteellisten muutosten välillä Belgia väittää, että lasituotteiden kaupassa unionissa on viime vuosina esiintynyt vakavia häiriöitä. Vaikka kysyntä on pysynyt paikallaan vuosina 2000–2013, tuonti on lisääntynyt dramaattisesti ja ulkomaisten tuottajien osuus Euroopan markkinoista kasvaa.
                  6
                Syynä tähän voi olla se, että Aasiassa (etenkin Kiinassa) oleva liiallinen tuotantokapasiteetti on johtanut hintojen laskupaineeseen, johon eurooppalaisten tuottajien on hankala mukautua korkeampien tuotantokustannusten ja tiukempien ympäristönormien, etenkin CO2-päästökiintiöiden
                  7
                vuoksi. Vaikka kysyntä on lisääntynyt kehittyvissä maissa, Eurooppa ei ole kyennyt kasvattamaan markkinaosuuksiaan vientimarkkinoilla. Tasolasisektorilla, jota tämä hakemus koskee, eurooppalainen tuotanto on supistunut 20 prosenttia vuosien 2007 ja 2012 välillä
                  8
               . Vuosien 2000 ja 2010 välillä koko lasisektorin työllisyys laski Euroopassa (etenkin Saksassa, Puolassa, Ranskassa ja Belgiassa) 32 prosenttia
                  9
               . Belgiassa lasin tuotanto laski vuonna 2009 alle 1 miljoonaan tonniin – ensimmäistä kertaa sitten 60-luvun puolivälin – ja laski edelleen 5 prosenttia sekä vuonna 2011 että vuonna 2012
                  10
               . Jäljellä olevat eurooppalaiset tuottajat ovat siirtämässä suurta osaa tuotannostaan Aasiaan, joten alan työllisyys Euroopassa on supistunut 12 prosenttia vuodesta 2010 ja 27 prosenttia vuodesta 2000.

               11.Tähän mennessä on jätetty viisi muiden ei-metallisten mineraalituotteiden valmistussektoria koskevaa EGR-hakemusta, joista kaksi (nyt aiheena oleva hakemus mukaan luettuna) perustui kauppaan liittyvään globalisaatioon ja kolme maailmanlaajuiseen rahoitus- ja talouskriisiin.

               Työntekijävähennyksiin ja toiminnan lopettamiseen johtaneet tapahtumat

               12.Työntekijävähennysten syynä on kahden tuotantolaitoksen sulkeminen Valloniassa. Toisen omistaja on AGC Europe SA ja toisen Saint-Gobain Glass Benelux. Nämä kaksi tuotantolaitosta sijaitsivat Hainaut’n ja Namurin alueilla. AGC Europe SA investoi yli 48 miljoonaa euroa Roux’n tuotantolaitokseensa (Hainaut) vuosien 2006 ja 2010 välillä, mutta aasialaisten (erityisesti kiinalaisten ja japanilaisten) tuottajien aiheuttama voimakas kilpailu ja Euroopan epäsuotuisan taloustilanteen jatkuminen johtivat siihen, että yrityksen oli pakko lopettaa tuotanto vuonna 2014. Saint-Gobain Glass Beneluxilla oli samanlaisia ongelmia lasintuotantonsa osalta vuonna 2013, jolloin Kaukoidän aasialaisten tuottajien tuotannon ylikapasiteetti johti kohtuuttomaan hintapaineeseen. Vuonna 2014 Saint-Gobain Glass Benelux lopetti tuotannon Auvelais’n laitoksessaan (Namurin alueella).

               Työntekijävähennysten odotettu vaikutus paikalliseen, alueelliseen tai kansalliseen talouteen ja työllisyyteen

               13.Vallonialla on vahvat historialliset perinteet lasinvalmistuksessa, ja siellä on useita alan suuryrityksiä. Useat yrityksistä ovat kuitenkin kohdanneet vaikeuksia viime vuosina ja erityisesti rahoitus- ja talouskriisin alettua vuonna 2008. Lasisektorin työpaikkojen määrä Hainaut’n ja Namurin alueilla supistui 3 940:stä 3 170:een (- 9 %) vuosien 2007 ja 2012 välillä
                  11
               . Tilannetta vaikeuttaa se, että valmistusteollisuuden tuotantoa on kokonaisuudessaan supistettu Valloniassa: vuonna 2013 menetettiin 1 236 työpaikkaa ja vuonna 2014 hävisi 1 878 työpaikkaa. Eedessä on vaikea työmarkkinatilanne etenkin Hainaut’ssa, jossa työllisyysaste on 52,7 prosenttia (9,2 prosenttiyksikköä pienempi kuin maan keskiarvo) ja työttömyysaste 14,5 prosenttia (5,9 prosenttiyksikköä maan keskiarvoa korkeampi)
                  12
               . Myös Namurissa työttömyys- ja työllisyysluvut ovat huonoja verrattuna kansalliseen keskiarvoon. Molempien alueiden työmarkkinoille on lisäksi ominaista kouluttamattoman työvoiman suuri osuus (ylemmän keskiasteen koulutus on vain vähän yli puolella kaikista työnhakijoista Namurissa ja alle puolella työnhakijoista Hainaut’ssa). Koska koko valmistusteollisuuden tuotantoa supistetaan, tämän hakemuksen kohderyhmän on vaikea löytää vastaavia työpaikkoja, ja ammattitaidon parantamiseen tähtääviä toimia todella tarvitaan.

               Selostus poikkeuksellisista olosuhteista, joiden vuoksi hakemus otetaan käsiteltäväksi

               14.Belgia toteaa, että vaikka yhdeksän kuukauden viiteajanjakson aikana toteutettiin alle 500 työntekijävähennystä, hakemus olisi kuitenkin rinnastettava EGR-asetuksen 4 artiklan 1 kohdan b alakohdan mukaiseen hakemukseen, sillä vallinneilla poikkeuksellisilla olosuhteilla oli vakava vaikutus työllisyyteen ja paikalliseen, alueelliseen tai kansalliseen talouteen. Lasisektori on perinteisesti tärkeä ala Valloniassa. Alueella sijaitsee yli kolmasosa lasisektorin tuotantoyksiköistä ja 58 prosenttia sektorin työpaikoista Belgiassa. Vuonna 2013 Saint-Gobain Group konserni joutui sulkemaan toisen tuotantolaitoksensa Valloniassa. Tätä koski hakemus EGF/2013/011 BE/Saint-Gobain Sekurit. Lisäksi 12,3 prosenttia alueiden työvoimasta työskentelee valmistusteollisuuden alalla, jolla työllisyys on supistunut 8 prosenttiyksikköä vuodesta 2007. Lasisektorin työpaikkojen menetys on huomattavasti merkittävämpää Hainaut’ssa ja Namurissa kuin koko Valloniassa ja Belgiassa (työpaikkojen määrä on supistunut 19 prosentilla). Belgian viranomaiset ovat osoittaneet tämän tapauksen poikkeukselliset olosuhteet myös viittaamalla molempien alueiden epäsuotuisaan työmarkkinatilanteeseen: niiden työllisyysasteet ovat keskimääräistä matalammat, ammattitaidottoman työvoiman osuus suuri ja pitkäaikaistyöttömyysaste on korkea (36,4 % Namurissa ja 39,0 % Hainaut’ssa).

               Kohteena olevat edunsaajat ja ehdotetut toimet

               Kohteena olevat edunsaajat

               15.Toimiin odotetaan osallistuvan arviolta 412 irtisanottua työntekijää. Kyseisten työntekijöiden jakauma sukupuolen, kansalaisuuden ja ikäryhmän mukaan on seuraava:

                        Ryhmä

                        Kohteena olevien
                           edunsaajien lukumäärä

                        Sukupuoli:

                        Miehiä:

                        403

                        (97,82 %)

                        Naisia:

                        9

                        (2,18 %)

                        Kansalaisuus:

                        EU-kansalaisia:

                        405

                        (98,30 %)

                        Muita kuin EU-kansalaisia:

                        7

                        (1,70 %)

                        Ikäryhmä:

                        15–24-vuotiaita:

                        0

                        (0 %)

                        25–29-vuotiaita:

                        22

                        (5,34 %)

                        30–54-vuotiaita:

                        293

                        (71,12 %)

                        55–64-vuotiaita:

                        97

                        (23,54 %)

                        yli 64-vuotiaita:

                        0

                        (0 %)

               16.Lisäksi Belgian viranomaiset tarjoavat EGR:n tuella yhteisrahoitettavia yksilöllisiä palveluja enintään 100:lle työelämän ja koulutuksen ulkopuolella olevalle Hainaut’n alueen nuorelle, jotka olivat alle 25-vuotiaita hakemuksen jättöpäivänä, koska kohdassa 15 tarkoitetuista työntekijävähennyksistä yhteensä 144 tapahtuu NUTS-tason 2 alueella Hainaut’ssa (B32), joka on tukikelpoinen nuorisotyöllisyysaloitteen puitteissa.

               17.Toimenpiteisiin osallistuvien kohteena olevien edunsaajien kokonaismäärän odotetaan näin ollen olevan 512, kun luvussa ovat mukana työelämän ja koulutuksen ulkopuolella olevat nuoret.

               Ehdotettujen toimien tukikelpoisuus

               18.Vähennetyille työntekijöille ja työelämän ja koulutuksen ulkopuolella oleville nuorille tarjottavat yksilölliset palvelut koostuvat seuraavista toimista:

               –Tuki/ohjaus/integrointi: Nämä palvelut perustuvat uudelleensijoitusyksiköiden tavanomaiseen toimintaan. Palvelut tarjoaa asiaan erikoistunut FOREMin
                  13
                tiimi yhteistyössä entisiä työntekijöitä edustavien järjestöjen kanssa. Tällä pyritään kannustamaan irtisanottuja osallistumaan toimenpiteisiin ja auttamaan heitä hallinnollisissa menettelyissä. Yhteydenpidon helpottamiseksi työntekijöiden kesken palvelut tarjotaan yhteisesti kaikille vähennetyille työntekijöille tähän tarkoitukseen varatuissa tiloissa. Palvelut kattavat kolmentyyppisiä toimia: i) kollektiivinen tiedotus työnhakutekniikoista (ansioluettelon ja hakukirjeen laatiminen, verkkoresurssien käyttö jne.), ii) yksilölliset haastattelut FOREMin neuvonantajan kanssa (osaamisen kartoitus, urapolku, koulutusta koskeva ohjaus jne.), iii) vapaa ja avoin pääsy työnhaun apuvälineisiin (tietotekniset laitteet, joissa on internetyhteys, puhelin, erityisdokumentaatio jne.).

               –Työnhaun helpottaminen: FOREM toteuttaa erityistoimia, joilla autetaan työntekijöitä työnhaussa ja ratkaistaan uudelleensijoittumisprosessissa ilmeneviä ongelmia. Näihin kuuluu kokouksia vähennettyjen työntekijöiden ja potentiaalisten työnantajien välillä (työvoiman kysynnän ja tarjonnan yhteensovittaminen), yrityskäyntejä, kokouksia rekrytoijien kanssa työpaikkahaastatteluun valmistautumiseksi ja kokemusten vaihtoa muiden työntekijöiden kanssa, jotka ovat jo kouluttautuneet uudelleen tai löytäneet työtä joukkovähentämisen jälkeen.

               –Integroitu koulutus: FOREM, osaamiskeskukset ja IFAPME
                  14
                tarjoavat erilaisia erityiskoulutuksia. Ensivaiheessa FOREMin henkilöstö auttaa kutakin osallistujaa määrittelemään työhön liittyvät tavoitteensa ja ohjaa heidät yhteen tarjolla olevista koulutusmoduuleista. Kunkin koulutusmoduulin päätteeksi uudet taidot voidaan arvioida ja dokumentoida. Koulutuksen tyypin ja osaamisen alan mukaan osallistujille annetaan joko virallinen todistus osaamisesta (eli pätevyystodistus) tai osallistumistodistus (osaamisesta tai ammateista, joista ei ole olemassa virallista todistusta) tai heidän taitonsa validoidaan (virallisten kurssien ulkopuolella hankitut taidot ja osaaminen).

               –Kokemuksen siirtäminen: Kokeneet työntekijät voivat parantaa omaa osaamistaan ja taitotietoaan ryhtymällä opettajiksi tai kouluttajiksi teknisen koulutuksen alalla. FOREM ja teknisen koulutuksen eri alojen liitot kehittävät erityisen valistus- ja esikoulutusmoduulin soveltuvien työntekijöiden kannustamiseksi kouluttautumaan ammatillisen koulutuksen opettajiksi.

               –Tuki yrityksen perustamiseen: Oman yrityksen perustamista harkitsevat työntekijät saavat ohjausta ja tukea koko prosessin ajan. Tähän tukeen kuuluu kaksi päätoimintoa: i) yhteiset tiedotustilaisuudet, joissa tiedotetaan mahdollisuuksista perustaa oma yritys ja annetaan tietoa oikeudellisista näkökohdista sekä yrityksen perustamiseen tarkoitetuista tukitoimista, ii) henkilökohtaiset haastattelut, joissa käsitellään kiinnostuneiden työntekijöiden suunnitelmia ja ohjataan heitä yritystukiorganisaatioiden ja palveluntarjoajien puoleen.

               –Tuki yhteishankkeisiin: Työntekijät, jotka suunnittelevat yhdessä yhteiskunnallisen yrityksen perustamista, saavat ohjausta ja tukea erikoistuneelta konsulttitoimistolta ja uudelleensijoitusyksiköltä. Tuki käsittää tiedotustilaisuuksia, joiden aiheina ovat yrityksen perustaminen ja yrityshallinnon perustaidot, sekä yritystoiminnan aloittamiseen liittyvää ohjausta (esim. liiketoimintasuunnitelman laadinta, yhtiöjärjestyksen laadinta, markkinointi jne.). Tukikomitea, jossa on työnantajaorganisaatioiden, ammattiliittojen ja FOREMin edustajia, arvioi hakemuksen ja päättää avustuksen myöntämisestä. Kukin hankkeeseen osallistuva työntekijä voi saada 5 000 euron avustuksen (varat yhdistetään kaikkien osallistuvien työntekijöiden osalta). Avustuksia voidaan käyttää laite- ja tavarahankintoihin, mainontaan, konsulttipalveluihin, koulutukseen jne. Konsulttitoimisto vastaa avustusten hallinnoinnista ja raportoi toteutuneista menoista (laskut ja tositeaineisto) FOREMille.

               –Avustukset: Osallistujille tarjotaan myös työnhaku- ja koulutusavustuksia.

               Työelämän ja koulutuksen ulkopuolella oleville nuorille tarjottavat yksilölliset palvelut perustuvat edellä kuvatun kaltaiseen lähestymistapaan ja koostuvat seuraavista toimista:

               –Mobilisointi ja ohjaus: Nuoria autetaan yksityiskohtaisen profiloinnin avulla siirtymään suoraan jatkokoulutukseen tai ammatilliseen koulutukseen taikka osallistumaan erityiseen perehdytykseen, jossa pyritään lisäämään itseluottamusta ja kartoittamaan intressejä.

               –Koulutus: FOREM, osaamiskeskukset ja IFAPME tarjoavat erilaisia erityiskoulutuksia.

               –Yksilöllinen ammattitaidon kehittäminen: Jokaiselle tähän toimenpiteeseen osallistuvalle NEET-nuorelle laaditaan henkilökohtainen ammattitaitojen kehittämissuunnitelma.

               –Avustukset: Osallistujille tarjotaan myös työnhaku- ja koulutusavustuksia.

               19.Tässä kuvatut toimet ovat aktiivisia työmarkkinatoimenpiteitä, jotka ovat EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä.

               20.Belgian viranomaiset ovat toimittaneet vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Ne ovat vahvistaneet, ettei EGR:n rahoitustuella korvata tällaisia toimia.

               Alustava talousarvio

               21.Arvioidut kokonaiskustannukset ovat 1 825 907 euroa, johon sisältyy yksilöllisten palvelujen kustannuksia 1 758 507 euroa ja valmistelu-, hallinnointi-, tiedotus- ja mainonta-, valvonta- ja raportointitoimien kustannuksia 67 400 euroa.

               22.EGR:ltä haettu rahoitusosuus on yhteensä 1 095 544 euroa (60 % kokonaiskustannuksista).

                        Toimenpiteet

                        Arvioitu osallistujamäärä

                        Arvioidut kustannukset osallistujaa kohti
                        (euroa)
                           15

                        Arvioidut kokonaiskustannukset

                        (euroa)

                        Yksilölliset palvelut (EGR-asetuksen 7 artiklan 1 kohdan a ja c alakohta)

                        Uudelleensijoittuminen (Reconversion):

                        Tuki/ohjaus/integrointi (Accompagnement/Orientation/Insertion)

                        412

                        2 378

                        979 602

                        Työnhaun helpottaminen (Dynamisation de la recherche d'emploi)

                        100

                        325

                        32 500

                        Koulutus (Formation)

                        Integroitu koulutus (Formations intégrées)

                        140

                        849

                        118 850

                        Kokemuksen siirtäminen (Transmission d'expérience)

                        6

                        1 000

                        6 000

                        Yrittäjyyden edistäminen (Aide à la création d’emploi)

                        Tuki yrityksen perustamiseen (Autocreation d'emploi individuelle)

                        100

                        350

                        35 000

                        Tuki yhteishankkeisiin (Soutien à l'emergence de projets collectifs)

                        10

                        8 000

                        80 000

                        Työelämän ja koulutuksen ulkopuolella olevat nuoret (NEET): Mobilisointi ja ohjaus (Mobilisation et orientation)

                        100

                        3 215

                        321 510

                        Työelämän ja koulutuksen ulkopuolella olevat nuoret (NEET): Integroitu koulutus (Formations intégrées)

                        50

                        850

                        42 500

                        Työelämän ja koulutuksen ulkopuolella olevat nuoret (NEET): Yksilöllinen ammattitaidon kehittäminen (Remédiation et mise à niveau)

                        35

                        1 300

                        45 500

                        Välisumma a):

                        Prosenttiosuus yksilöllisten palvelujen paketista

                        –

                        1 661 462

                        (94,48 %)

                        Avustukset ja kannustimet (EGR-asetuksen 7 artiklan 1 kohdan b alakohta)

                        Työnhakuavustukset (Allocations de recherche d'emploi)

                        412

                        139

                        57 423

                        Koulutusavustukset (Allocations de formation)

                        140

                        88

                        12 372

                        Työelämän ja koulutuksen ulkopuolella olevat nuoret (NEET): Työnhakuavustukset (Indemnités stagiaires recherche d'emploi)

                        100

                        210

                        21 000

                        Työelämän ja koulutuksen ulkopuolella olevat nuoret (NEET): Koulutuskorvaus (Indemnités stagiaires formation)

                        50

                        125

                        6 250

                        Välisumma b):

                        Prosenttiosuus yksilöllisten palvelujen paketista:

                        –

                        97 045

                        (5,52 %)

                         EGR-asetuksen 7 artiklan 4 kohdan mukaiset toimet

                        1. Valmistelutoimet

                        –

                        0

                        2. Hallinnointi

                        –

                        13 400

                        3. Tiedotus ja mainonta

                        –

                        45 000

                        4. Valvonta ja raportointi

                        –

                        9 000

                        Välisumma c):

                        Prosenttiosuus kokonaiskustannuksista:

                        –

                        67 400

                        (3,69 %)

                        Kustannukset yhteensä (a + b + c):

                        –

                        1 825 907

                        EGR:n rahoitusosuus (60 prosenttia kokonaiskustannuksista)

                        –

                        1 095 544

               23.Edellä olevassa taulukossa EGR-asetuksen 7 artiklan 1 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Näiden toimien edellytyksenä on, että kohteena olevat edunsaajat osallistuvat aktiivisesti työnhaku- tai koulutustoimiin.

               24.Belgia on vahvistanut, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 15 000 euroa edunsaajaa kohti.

               Menojen tukikelpoisuuskausi

               25.Belgia aloitti yksilöllisten palvelujen tarjoamisen kohteena oleville edunsaajille 10. syyskuuta 2014. Kyseisten toimien menoihin voidaan näin ollen myöntää EGR:n rahoitustukea 10. syyskuuta 2014 ja 19. elokuuta 2017 väliseltä ajalta.

               26.Belgialle on aiheutunut hallinnollisia kuluja EGR:n täytäntöönpanosta 9. heinäkuuta 2014 lähtien. Valmistelu-, hallinnointi-, tiedotus- ja mainonta-, valvonta- ja raportointitoimien menoihin voidaan näin ollen myöntää EGR:n rahoitustukea 9. heinäkuuta 2014 – 19. helmikuuta 2018.

               Täydentävyys suhteessa kansallisin tai unionin varoin rahoitettuihin toimiin

               27.Kansallinen ennakko- tai yhteisrahoitus saadaan Vallonian julkisilta työvoimapalveluilta (FOREM) ja Vallonian aluehallinnolta.

               28.Belgia on vahvistanut, että EGR:n rahoitustukea saaviin edellä kuvattuihin toimiin ei saada tukia muista unionin rahoitusvälineistä.

               Menettelyt, joita noudatetaan kohteena olevien edunsaajien tai heidän edustajiensa tai työmarkkinaosapuolten sekä paikallis- ja aluehallinnon viranomaisten kuulemiseksi

               29.Belgia on ilmoittanut, että yksilöllisten palvelujen koordinoidun paketin laadinnassa on kuultu kaikkia sidosryhmiä, muun muassa työmarkkinaosapuolia, yrityksiä ja työvoimapalveluita. Kyseiset sidosryhmät seuraavat ehdotettujen toimenpiteiden täytäntöönpanoa tiiviisti seurantakomitean kautta.

               Hallinnointi- ja valvontajärjestelmät

               30.Hakemuksessa on hallinnointi- ja valvontajärjestelmäen kuvaus, jossa täsmennetään eri elinten vastuulla olevat tehtävät. Belgia on ilmoittanut komissiolle, että rahoitustuen hallinnoinnista ja valvonnasta vastaavat samat elimet, jotka vastaavat myös Euroopan sosiaalirahastosta (ESR).

               Asianomaisen jäsenvaltion sitoumukset

               31.Belgia on toimittanut kaikki tarvittavat vakuutukset seuraavista:

               –Suunniteltuihin toimiin osallistumisessa ja täytäntöönpanossa noudatetaan yhdenvertaisen kohtelun ja syrjimättömyyden periaatteita.

               –Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu.

               –Työntekijöitä vähentäneet yritykset, jotka ovat jatkaneet toimintaansa irtisanomisten jälkeen, ovat noudattaneet työntekijöiden vähentämistä koskevia oikeudellisia velvoitteitaan ja turvanneet työntekijänsä asianmukaisesti.

               –Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään.

               –Suunnitelluilla toimilla täydennetään rakennerahastojen rahoittamia toimia.

               –EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista.

               TALOUSARVIOVAIKUTUKSET

               Talousarvioesitys

               32.EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta 2 päivänä joulukuuta 2013 annetun neuvoston asetuksen (EU, Euratom) N:o 1311/2013
                  16
                12 artiklassa säädetään.

               33.Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 1 095 544 euroa eli 60 prosenttia ehdotettujen toimien kokonaiskustannuksista rahoitustuen myöntämiseksi hakemukselle.

               34.Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  17
                13 kohdan mukaisesti yhdessä ehdotetun päätöksen EGR:n varojen käyttöönotosta.

               Muut asiaan liittyvät asiakirjat

               35.Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaisia budjettikohtia koskevan määrärahasiirtoehdotuksen, jonka määrä on 1 095 544 euroa.

               36.Samaan aikaan kun komissio tekee ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta.

               Ehdotus

               EUROOPAN PARLAMENTIN JA NEUVOSTON PÄÄTÖS

               Euroopan globalisaatiorahaston varojen käyttöönotosta
                  (Belgian hakemus – EGF/2015/007 BE/Hainaut-Namur Glass)

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen,

               ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013
                  18
                ja erityisesti sen 15 artiklan 4 kohdan,

               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  19
                ja erityisesti sen 13 kohdan,

               ottavat huomioon Euroopan komission ehdotuksen

               sekä katsovat seuraavaa:

               (1)Euroopan globalisaatiorahasto, jäljempänä ’EGR’, pyrkii tarjoamaan tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja heidän auttamisekseen integroitumisessa uudelleen työmarkkinoille.

               (2)EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013
                  20
                12 artiklassa säädetään.

               (3)Belgia toimitti 19 päivänä elokuuta 2015 hakemuksen EGF/2015/007 BE/Hainaut-Namur Glass EGR:n rahoitustuen saamiseksi sen vuoksi, että työntekijöitä oli vähennetty ja työskentely lopetettu, jäljempänä ’työntekijävähennykset’, NACE Rev. 2:n kaksinumerotasoon 23 (Muiden ei-metallisten mineraalituotteiden valmistus) luokitellulla toimialalla NUTS
                  21
                2 -tason alueilla Hainaut (BE32) ja Namur (BE35) Belgiassa. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)Asetuksen (EU) N:o 1309/2013 6 artiklan 2 kohdan mukaisesti Belgia on päättänyt tarjota EGR:n tuella yhteisrahoitettuja yksilöllisiä palveluja myös 100:lle työelämän ja koulutuksen ulkopuolella olevalle nuorelle.

               (5)Asetuksen (EU) N:o 1309/2013 4 artiklan 2 kohdan mukaisesti Belgian hakemus voidaan kelpuuttaa, koska työntekijävähennyksillä on vakava vaikutus työllisyyteen ja paikalliseen, alueelliseen tai kansalliseen talouteen.

               (6)Tämän vuoksi EGR:stä olisi otettava käyttöön 1 095 544 euroa rahoitustuen myöntämiseksi Belgian hakemuksen perusteella.

               (7)Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

               OVAT HYVÄKSYNEET TÄMÄN PÄÄTÖKSEN:

               1 artikla

               Otetaan Euroopan globalisaatiorahastosta käyttöön 1 095 544 euroa maksusitoumusmäärärahoina ja maksumäärärahoina osana varainhoitovuotta 2016 koskevaa Euroopan unionin yleistä talousarviota.

               2 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan [...] päivästä [...]kuuta [...][hyväksymispäivästä]
                  22
               .

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)
                  EUVL L 347, 20.12.2013, s. 855.

                     (2)
                  EGR-asetuksen 3 artiklan mukaisessa merkityksessä.

                     (3)
                  Komission asetus (EU) N:o 1046/2012, annettu 8 päivänä marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).

                     (4)
                  EUVL L 393, 30.12.2006, s. 1.

                     (5)
                  Asetuksen (EU) N:o 1309/2013 7 artiklan 4 kohdan mukaisesti.

                     (6)
                  Overview of the Glass Sector, Cambridge Econometrics, 22. lokakuuta 2014.

                     (7)
                  Rapport Annuel 2013, Fédération de l'Industrie du Verre.

                     (8)
                  Euroopan lasialan teollisuuspolitiikka, Euroopan talous- ja sosiaalikomitea, 8. heinäkuuta 2014.

                     (9)
                  SYNDEX, 23. lokakuuta 2013.

                     (10)
                  Rapport Annuel 2013, Fédération de l'Industrie du Verre.

                     (11)
                  FOREMin tiedot.

                     (12)
                  SPF Economie, Classes moyennes et Energie, Enquête sur les forces de travail, 2015.

                     (13)
                  Vallonian alueen julkinen työvoimapalvelu.

                     (14)
                  IFAPME (Institut wallon de Formation en Alternance et des indépendants et Petites et Moyennes Entreprises) on julkinen koulutuslaitos, joka tarjoaa työhön liittyvää kaksiosaista koulutusta oppisopimuskoulutuksen muodossa ja kursseja pk-yritysten johtajille.

                     (15)
                  Arviot perustuvat osallistujamäärään ja kokonaiskustannuksiin.

                     (16)
                  EUVL L 347, 20.12.2013, s. 884.

                     (17)
                  EUVL C 373, 20.12.2013, s. 1.

                     (18)
                  EUVL L 347, 20.12.2013, s. 855.

                     (19)
                  EUVL C 373, 20.12.2013, s. 1.

                     (20)
                  Neuvoston asetus (EU, Euratom) N:o 1311/2013 vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).

                     (21)
                  Komission asetus (EU) N:o 1046/2012, annettu 8 päivänä marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).

                     (22)
                  Parlamentti lisää päivämäärän ennen kuin päätös julkaistaan EUVL:ssä.


               EUROOPAN KOMISSIO
            Bryssel 27.7.2017
            COM(2017) 403 final
            2017/0180(NLE)
            Ehdotus
            NEUVOSTON PÄÄTÖS
            lyhytaikaista oleskelua koskevasta viisumivapaudesta tehdyn Euroopan yhteisön ja Barbadosin välisen sopimuksen muuttamista koskevan Euroopan unionin ja Barbadosin välisen sopimuksen allekirjoittamisesta

               PERUSTELUT

               1.EHDOTUKSEN TAUSTA

               Kesäkuun 26 päivänä 2013 annetulla asetuksella (EU) N:o 610/2013
                  1
               , jäljempänä ’Schengenin rajasäännöstön muutos’, muutettiin Schengenin sopimuksen soveltamisesta tehtyä yleissopimusta
                  2
                (Schengenin yleissopimus), asetusta (EY) N:o 562/2006
                  3
                (Schengenin rajasäännöstö) ja asetusta (EY) N:o 810/2009
                  4
                (viisumisäännöstö). Lisäksi siinä muun muassa määriteltiin uudelleen kolmansien maiden kansalaisiin Schengen-alueella sovellettavan lyhytaikaisen oleskelun käsite. Asetuksen mukaan 18. lokakuuta 2013 alkaen sellaisten kolmansien maiden kansalaisten, jotka aikovat matkustaa Schengen-alueelle lyhytaikaista oleskelua varten, riippumatta siitä, vaaditaanko heiltä viisumia vai ei, sallitun oleskelun enimmäiskestoksi määritellään ”90 päivää minkä tahansa 180 päivän jakson aikana”. Uusi määritelmä on tarkempi kuin aiempi, 18. lokakuuta 2013 asti voimassa ollut määritelmä (”kolme kuukautta minkä hyvänsä kuuden kuukauden jakson aikana ensimmäisestä maahantulosta”), koska nyt kesto määritetään kuukausien sijaan päivinä. Lisäksi määritelmästä on poistettu ilmaus ”ensimmäisestä maahantulosta”, joka aiheutti monia epävarmuustekijöitä ja kysymyksiä.

               Schengenin rajasäännöstön muutoksella on tehty kaikki tarvittavat muutokset EU:n viisumi- ja rajasäännöstöön eli Schengenin yleissopimukseen, Schengenin rajasäännöstöön, viisumisäännöstöön ja asetukseen (EY) N:o 539/2001
                  5
               . Lyhytaikaisen oleskelun käsite sisältyy kuitenkin myös Euroopan unionin tekemiin kansainvälisiin sopimuksiin. Antigua ja Barbudan
                  6
               , Bahaman
                  7
               , Barbadosin
                  8
               , Brasilian
                  9
               , Mauritiuksen
                  10
               , Saint Kitts ja Nevisin
                  11
                sekä Seychellien
                  12
                kanssa tehdyissä viisumivapaussopimuksissa viitataan edelleen vanhaan määritelmään (”kolmen kuukauden ajan ensimmäistä maan alueelle tulon päivää seuraavien kuuden kuukauden aikana”
                  13
               ) määriteltäessä viisumivapaan oleskelun kestoa.

               Komissio hyväksyi 16. heinäkuuta 2014 suosituksen neuvoston päätökseksi luvan antamisesta neuvottelujen aloittamiseen Euroopan unionin ja edellä mainittujen maiden välillä tehtyjen lyhytaikaista oleskelua koskevien viisumivapaussopimusten muuttamiseksi
                  14
               . Neuvosto hyväksyi päätöksen 9. lokakuuta 2014
                  15
               . Tarkoituksena oli ottaa näiden seitsemän maan kanssa tehdyissä sopimuksissa käyttöön uusi lyhytaikaisen oleskelun määritelmä, josta säädetään Schengenin rajasäännöstön muutoksessa. Lisäksi lyhytaikaisen oleskelun määritteleminen viisumivapaussopimuksissa päivinä eikä kuukausina on helpompi tarkistaa ja laskea sähköisesti ja/tai tietotekniikan avulla, joten se sopii paremmin käytettäväksi keskitetyissä rajavalvontajärjestelmissä, kuten ehdotetussa rajanylitystietojärjestelmässä (EES)
                  16
               .

               Neuvoston luvan saatuaan komissio aloitti neuvottelut kyseisten seitsemän maan (Antigua ja Barbuda, Bahama, Barbados, Brasilia, Mauritius, Saint Kitts ja Nevis ja Seychellit) kanssa tehtyjen viisumivapaussopimusten muuttamisesta.

               Neuvottelut Barbadosin kanssa saatiin menestyksekkäästi päätökseen, kun muutossopimus parafoitiin 8. helmikuuta 2017. Osapuolet ovat sopineet lyhytaikaisen oleskelun uuden määritelmän ottamisesta käyttöön EU:n ja Barbadosin välisen viisumivapaussopimuksen kaikissa osissa. Lisäksi sopimus sisältää muutoksia muutamiin teknisiin yksityiskohtiin (ks. jäljempänä), mutta näillä muutoksilla ei ole merkitystä matkustajan kannalta.

                  Yhdistyneen kuningaskunnan ja Irlannin erityistilanne otetaan huomioon sopimuksen johdanto-osassa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Molempien sopimuspuolten on hyväksyttävä sopimus omia menettelyjään noudattaen. Unionin osalta tämä edellyttää neuvoston päätöksiä sopimuksen allekirjoittamisesta ja tekemisestä.

               Tämä ehdotus esitetään neuvostolle, jotta se antaisi valtuutuksen Euroopan yhteisön ja Barbadosin välillä tehdyn lyhytaikaista oleskelua koskevan viisumivapaussopimuksen muuttamisesta tehtävän sopimuksen allekirjoittamiseen.

               Kun käyttöön otetaan lyhytaikaisen oleskelun uusi, Schengenin rajasäännöstön muutoksen mukainen määritelmä, jonka perusteella lyhytaikaisen oleskelun käsitteen tulkinta on selkeää, sopimuksella varmistetaan oikeudellinen johdonmukaisuus sekä jäsenvaltioiden välinen yhdenmukaisuus.

               Ehdotuksen oikeusperustana on Euroopan unionin toiminnasta tehdyn sopimuksen, jäljempänä ’SEUT-sopimus’, 77 artiklan 2 kohdan a alakohta yhdessä sen 218 artiklan kanssa.

               Niiden neljän valtion osalta, jotka osallistuvat Schengenin säännöstön ja yhteisen viisumipolitiikan täytäntöönpanoon, unionilla ei ole toimivaltaa muuttaa viisumivapaussopimuksia, jotka sitovat kyseisiä valtioita. Jotta voidaan varmistaa yhdenmukainen lähestymistapa Schengen-alueella sallitun oleskelun kestoa koskeviin säännöksiin ja niiden yhdenmukainen täytäntöönpano, sopimukseen sisällytetään yhteinen julistus, jossa todetaan, että toisaalta Barbadosin ja toisaalta Islannin, Liechtensteinin, Norjan ja Sveitsin on suotavaa muuttaa voimassa olevia kahdenvälisiä viisumivapaussopimuksiaan vastaavasti.

               •Toissijaisuusperiaate (jaetun toimivallan osalta)

               Jos yksi kansainvälisen sopimuksen sopimuspuolista on Euroopan unioni, jäsenvaltiot eivät voi itse panna mitään tällaisen sopimuksen muutosta täytäntöön. Viisumivapaussopimuksen Barbadosin kanssa on tehnyt Euroopan unioni. Siksi tarvitaan unionin tason toimia.

               Lisäksi jos jäsenvaltiot tekisivät viisumivapaussopimuksia, se vaikuttaisi unionin säännöstöön viisumien alalla (SEUT-sopimuksen 3 artiklan 2 kohta).

               •Suhteellisuusperiaate

               Tässä ehdotuksessa ei ylitetä sitä, mikä on tarpeen asetetun tavoitteen saavuttamiseksi eli Barbadosin ja unionin välisen voimassa olevan viisumivapaussopimuksen muuttamiseksi.

               3.TALOUSARVIOVAIKUTUKSET

               Ehdotus ei aiheuta lisäkustannuksia EU:n talousarvioon.

               4. JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

               Neuvosto antoi 9. lokakuuta 2014 neuvotteluohjeet, joissa valtuutettiin komissio aloittamaan neuvottelut Barbadosin kanssa osapuolten välisen viisumivapaussopimuksen muuttamiseksi. Jäsenvaltioille tiedotettiin neuvottelujen etenemisestä viisumityöryhmän kokouksissa.

               5.LISÄTIEDOT

               •Neuvottelujen tulos

                  Komissio katsoo, että neuvoston neuvotteluohjeissa asettamat tavoitteet on saavutettu ja että unioni voi hyväksyä sopimusluonnoksen.

                  Sopimuksen lopullinen sisältö on tiivistetysti seuraava:

                  a. Oleskelun kesto

                  Sopimuksessa määrätään Euroopan unionin ja Barbadosin kansalaisten mahdollisuudesta matkustaa viisumivapaasti toisen sopimuspuolen alueelle enintään 90 päiväksi minkä tahansa 180 päivän jakson aikana (toisin kuin aiemmin enintään kolmen kuukauden ajaksi ensimmäistä maan alueelle tulon päivää seuraavien kuuden kuukauden aikana). Uutta määritelmää sovelletaan Euroopan unionin ja Barbadosin välisen lyhytaikaista oleskelua koskevan viisumivapaussopimuksen kaikissa osissa.

                  b. Loppumääräys – sopimuksen soveltamisen keskeyttäminen (8 artiklan 4 kohta)

               Sopimuksessa muutetaan 8 artiklan 4 kohdan viimeistä virkettä seuraavasti: ”Kun keskeyttämiseen johtaneet syyt lakkaavat olemasta voimassa, soveltamisen keskeyttäneen sopimuspuolen on ilmoitettava tästä välittömästi toiselle sopimuspuolelle ja jatkettava sopimuksen soveltamista.” Kun tekstiin lisätään sanat ”ja jatkettava sopimuksen soveltamista”, muutetussa sopimuksessa selvennetään, että viisumivapauden keskeyttäminen lopetetaan tosiasiallisesti, jos keskeyttämiseen johtaneet syyt lakkaavat olemasta voimassa. Tältä osin muutoksella saatetaan Barbadosin kanssa tehdyn viisumivapaussopimuksen sanamuoto yhdenmukaiseksi unionin vuosina 2015 ja 2016 allekirjoittamien kaikkien muiden viisumivapaussopimusten kanssa. Viisumityöryhmää kuultiin tästä muutoksesta 14. kesäkuuta 2016, eikä yksikään jäsenvaltio esittänyt vastalauseita.

                  c. Sanan yhteisö korvaaminen sanalla unioni

                  Lissabonin sopimuksen tultua voimaan 1. joulukuuta 2009 ainoastaan Euroopan unioni on oikeushenkilö. Nimitys ”Euroopan yhteisö” sisältyy kuitenkin edelleen kansainvälisiin sopimuksiin, jotka ovat tulleet voimaan ennen Lissabonin sopimusta, kuten Euroopan yhteisön ja Barbadosin välinen lyhytaikaista oleskelua koskeva viisumivapaussopimus. Näin ollen muutossopimuksella korvataan ilmaisu yhteisö ilmaisulla unioni koko viisumivapaussopimuksessa.

                  d. Yhteiset julistukset

                  Sopimukseen on liitetty kaksi yhteistä julistusta, jotka koskevat

                  – sitä, miten 90 päivän ajanjakso minkä tahansa 180 päivän jakson aikana olisi määriteltävä; ja

                  – Islantia, Norjaa, Sveitsiä ja Liechtensteinia.

                  e. Voimaantulo

                  Sopimus tulee voimaan sitä päivää seuraavan kuudennen kuukauden ensimmäisenä päivänä, jona sopimuspuolet ovat ilmoittaneet toisilleen ratifiointimenettelyjen päätökseen saattamisesta. Jotta voidaan taata oikeusvarmuus ja jotta matkustajat ymmärtävät määräykset ja noudattavat niitä, tarvitaan riittävän pitkä siirtymäaika. Kuuden kuukauden määräaika sopimuksen ratifioinnin päätökseen saattamisen jälkeen mahdollistaa sen, että matkustajat voivat saattaa loppuun lyhytaikaiset oleskelut, jotka lasketaan vielä kokonaan vanhan määritelmän mukaisesti, ennen kuin uusi lyhytaikaisen oleskelun määritelmä ja sen takautuvasti tarkasteltava 180 päivän viitejakso tulee voimaan.

                  Muutossopimus ei vaikuta mihinkään muihin Euroopan yhteisön ja Barbadosin välisen voimassa olevan lyhytaikaista oleskelua koskevan viisumivapaussopimuksen määräyksiin, ei myöskään sopimuksen alueelliseen soveltamisalaan.

               6.PÄÄTELMÄT

               Edellä esitetyn perusteella komissio ehdottaa, että neuvosto päättää sopimuksen allekirjoittamisesta unionin puolesta ja valtuuttaa puheenjohtajansa nimeämään yhden tai useamman henkilön, jolla on valtuudet allekirjoittaa sopimus unionin puolesta.

               2017/0180 (NLE)

               Ehdotus

               NEUVOSTON PÄÄTÖS

               lyhytaikaista oleskelua koskevasta viisumivapaudesta tehdyn Euroopan yhteisön ja Barbadosin välisen sopimuksen muuttamista koskevan Euroopan unionin ja Barbadosin välisen sopimuksen allekirjoittamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto teki 30 päivänä marraskuuta 2009 tehdyllä päätöksellä Euroopan yhteisön ja Barbadosin välisen lyhytaikaista oleskelua koskevan viisumivapaussopimuksen. Sopimuksessa määrätään Euroopan unionin ja Barbadosin kansalaisten mahdollisuudesta matkustaa viisumivapaasti toisen sopimuspuolen alueelle ”enintään kolmeksi kuukaudeksi kuuden kuukauden aikana”.

               (2)Euroopan parlamentin ja neuvoston asetuksella (EU) N:o 610/2013
                  17
                tehtiin horisontaalisia muutoksia unionin viisumi- ja rajasäännöstöön ja määriteltiin lyhytaikainen oleskelu siten, että se on enintään 90 päivää minkä tahansa 180 päivän jakson aikana.

               (3)Tämä uusi määritelmä olisi sisällytettävä unionin ja Barbadosin väliseen lyhytaikaista oleskelua koskevaan viisumivapaussopimukseen, jotta lyhytaikaista oleskelua koskeva unionin järjestelmä voidaan saattaa täysin yhdenmukaiseksi.

               (4)Neuvosto antoi 9 päivänä lokakuuta 2014 päätöksen luvan antamisesta komissiolle aloittaa neuvottelut sopimuksesta, jäljempänä ’sopimus’, jolla muutetaan Euroopan yhteisön ja Barbadosin välistä lyhytaikaista oleskelua koskevaa viisumivapaussopimusta.

               (5)Sopimuksesta Barbadosin kanssa käydyt neuvottelut saatiin menestyksellisesti päätökseen, kun unionin ja Barbadosin pääneuvottelijat parafoivat sopimuksen kirjeenvaihdolla 8 päivänä helmikuuta 2017.

               (6)Sopimus olisi allekirjoitettava, ja sopimukseen liitetyt julistukset olisi hyväksyttävä unionin puolesta.

               (7)Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY
                  18
                mukaisesti. Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (8)Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY
                  19
                mukaisesti. Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin,

               ON HYVÄKSYNYT TÄMÄN PÄÄTÖKSEN:

               1 artikla

               Annetaan valtuutus allekirjoittaa lyhytaikaista oleskelua koskevasta viisumivapaudesta tehdyn Euroopan yhteisön ja Barbadosin välisen sopimuksen muuttamista koskeva Euroopan unionin ja Barbadosin välinen sopimus, jäljempänä ’sopimus’, unionin puolesta sillä varauksella, että sopimuksen tekeminen saatetaan päätökseen.

               Sopimuksen teksti on liitetty tähän päätökseen.

               2 artikla

               Hyväksytään unionin puolesta tähän päätökseen liitetyt julistukset.

               3 artikla

               Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)
                  EUVL L 182, 29.6.2013, s. 1.

                     (2)
                  EYVL L 239, 22.9.2000, s. 19.

                     (3)
                  EUVL L 105, 13.4.2006, s. 1.

                     (4)
                  EUVL L 243, 15.9.2009, s. 1.

                     (5)
                  EYVL L 81, 21.3.2001, s. 1.

                     (6)
                  EUVL L 169, 30.6.2009, s. 3.

                     (7)
                  EUVL L 169, 30.6.2009, s. 24.

                     (8)
                  EUVL L 169, 30.6.2009, s. 10.

                     (9)
                  Brasilian kanssa EU on tehnyt kaksi sopimusta. Toinen koskee tavallisen passin haltijoita (EUVL L 255, 21.9.2012, s. 4) ja toinen diplomaatti-, virka- tai virkamatkapassin haltijoita (EUVL L 66, 12.3.2011, s. 2).

                     (10)
                  EUVL L 169, 30.6.2009, s. 17.

                     (11)
                  EUVL L 169, 30.6.2009, s. 38.

                     (12)
                  EUVL L 169, 30.6.2009, s. 31.

                     (13)
                  Ks. sopimusten artiklat ”Tarkoitus” ja ”Oleskelun kesto”.

                     (14)
                  COM(2014) 468 final.

                     (15)
                  Neuvoston 9 päivänä lokakuuta 2014 antama päätös, joka koskee luvan antamista komissiolle aloittaa neuvottelut Euroopan unionin/yhteisön sekä Antigua ja Barbudan, Bahaman liittovaltion, Barbadosin, Brasilian liittotasavallan, Mauritiuksen tasavallan, Saint Kittsin ja Nevisin federaation ja Seychellien tasavallan kanssa tehtyjen lyhytaikaista oleskelua koskevien viisumivapaussopimusten muuttamiseksi.

                     (16)
                  COM(2016)194 final.

                     (17)
                  Euroopan parlamentin ja neuvoston asetus (EU) N:o 610/2013, annettu 26 päivänä kesäkuuta 2013, henkilöiden liikkumista rajojen yli koskevasta yhteisön säännöstöstä (Schengenin rajasäännöstö) annetun Euroopan parlamentin ja neuvoston asetuksen (EY) N:o 562/2006, Schengenin sopimuksen soveltamisesta tehdyn yleissopimuksen, neuvoston asetusten (EY) N:o 1683/95 ja (EY) N:o 539/2001 sekä Euroopan parlamentin ja neuvoston asetusten (EY) N:o 767/2008 ja (EY) N:o 810/2009 muuttamisesta (EUVL L 182, 29.6.2013, s. 1).

                     (18)
                  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

                     (19)
                  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

    ---documentbreak---

               EUROOPAN KOMISSIO
            Bryssel 27.7.2017
            COM(2017) 403 final
            LIITE
            asiakirjaan
            Ehdotus neuvoston päätökseksi
            lyhytaikaista oleskelua koskevasta viisumivapaudesta tehdyn Euroopan yhteisön ja Barbadosin välisen sopimuksen muuttamista koskevan Euroopan unionin ja Barbadosin välisen sopimuksen allekirjoittamisesta

               LIITE

               asiakirjaan

               Ehdotus neuvoston päätökseksi

               lyhytaikaista oleskelua koskevasta viisumivapaudesta tehdyn Euroopan yhteisön ja Barbadosin välisen sopimuksen muuttamista koskevan Euroopan unionin ja Barbadosin välisen sopimuksen allekirjoittamisesta

               Euroopan unionin ja Barbadosin välinen

               SOPIMUS

               lyhytaikaista oleskelua koskevasta viisumivapaudesta tehdyn Euroopan yhteisön ja Barbadosin välisen sopimuksen muuttamisesta

               EUROOPAN UNIONI

               sekä

               BARBADOS,

               jäljempänä yhdessä ’sopimuspuolet’, jotka

               OTTAVAT HUOMIOON Euroopan yhteisön ja Barbadosin välisen sopimuksen lyhytaikaista oleskelua koskevasta viisumivapaudesta, jäljempänä ’sopimus’, joka tuli voimaan 1 päivänä maaliskuuta 2010,

               VAHVISTAVAT ihmisten välisten yhteyksien helpottamisen tärkeyden,

               PANEVAT MERKILLE, että sopimuspuolten kansalaiset ovat tyytyväisiä sopimuksen toimintaan,

               OTTAVAT HUOMIOON, että sopimukseen sisältyvä lyhytaikaisen oleskelun määritelmä (”kolmen kuukauden ajan ensimmäistä maan alueelle tulon päivää seuraavien kuuden kuukauden aikana”) ei ole riittävän täsmällinen ja että erityisesti ilmaus ”ensimmäistä maan alueelle tulon päivää” voi aiheuttaa epäselvyyksiä ja kysymyksiä,

               PITÄVÄT MIELESSÄ, että 26 päivänä kesäkuuta 2013 annetulla asetuksella (EU) N:o 610/2013 tehtiin horisontaalisia muutoksia EU:n sisäiseen viisumi- ja rajasäännöstöön ja määriteltiin lyhytaikainen oleskelu seuraavasti: ”90 päivää minkä tahansa 180 päivän jakson aikana”,

               OTTAVAT HUOMIOON, että rajanylitystietojärjestelmä, jota Euroopan unioni on perustamassa, edellyttää, että käytössä on yhtenäinen ja selkeä lyhytaikaisen oleskelun määritelmä, jota sovelletaan kaikkiin kolmansien maiden kansalaisiin,

               HALUAVAT varmistaa, että matkailijat pääsevät kulkemaan sujuvasti sopimuspuolten rajanylityspaikkojen kautta,

               VAHVISTAVAT, että sopimus kattaa kaikkien Euroopan unionin jäsenvaltioiden paitsi Yhdistyneen kuningaskunnan ja Irlannin kansalaiset,

               OTTAVAT HUOMIOON Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyt pöytäkirjat Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta sekä osaksi Euroopan unionia sisällytetystä Schengenin säännöstöstä ja vahvistavat, että tämän sopimuksen määräyksiä ei sovelleta Yhdistyneeseen kuningaskuntaan eikä Irlantiin,

               OVAT SOPINEET SEURAAVAA:

               1 artikla

               Muutetaan sopimus tämän artiklan määräysten mukaisesti:

               (1)Korvataan sopimuksen nimessä ja 3 artiklan 5 kohdassa sana ”yhteisön” sanalla ”unionin”, 6 artiklan 1 kohdassa sana ”yhteisön” sanalla ”unionin” ja sana ”yhteisöä” sanalla ”unionia” ja 8 artiklan 7 kohdassa sana ”yhteisö” sanalla ”unioni”.

               (2)Korvataan 1 artiklassa ilmaus ”kolmeksi kuukaudeksi kuuden kuukauden aikana” ilmauksella ”90 päiväksi minkä tahansa 180 päivän jakson aikana”.

               (3)Korvataan 4 artiklan 1 kohta seuraavasti:

               ”Euroopan unionin kansalaiset voivat oleskella Barbadosin alueella enintään 90 päivää minkä tahansa 180 päivän jakson aikana.”

               (4)Korvataan 4 artiklan 2 kohta seuraavasti:

               ”Barbadosin kansalaiset voivat oleskella Schengenin säännöstöä täysimääräisesti soveltavien jäsenvaltioiden alueella enintään 90 päivää minkä tahansa 180 päivän jakson aikana. Tämä aika lasketaan ottamatta huomioon mahdollista oleskelua sellaisessa jäsenvaltiossa, joka ei vielä sovella Schengenin säännöstöä täysimääräisesti.

               Barbadosin kansalaiset voivat oleskella enintään 90 päivää minkä tahansa 180 päivän jakson aikana kunkin sellaisen jäsenvaltion alueella, joka ei vielä sovella Schengenin säännöstöä täysimääräisesti, riippumatta Schengenin säännöstöä täysimääräisesti soveltavien jäsenvaltioiden alueella oleskelun lasketusta kestosta.”

               (5)Korvataan 4 artiklan 3 kohdassa ilmaisu ”kolmen kuukauden” ilmaisulla ”90 päivän” ja sana ”yhteisön” sanalla ”unionin”.

               (6)Korvataan 8 artiklan 4 kohdan viimeinen virke seuraavasti:

               ”Kun keskeyttämiseen johtaneet syyt lakkaavat olemasta voimassa, soveltamisen keskeyttäneen sopimuspuolen on ilmoitettava tästä välittömästi toiselle sopimuspuolelle ja jatkettava sopimuksen soveltamista.”

               2 artikla

               Sopimuspuolet ratifioivat tai hyväksyvät tämän sopimuksen omia menettelyjään noudattaen, ja tämä sopimus tulee voimaan sitä päivää seuraavan kuudennen kuukauden ensimmäisenä päivänä, jona sopimuspuolet ovat ilmoittaneet toisilleen saattaneensa päätökseen edellä tarkoitetut menettelyt.

               Tehty […]ssa […] päivänä […]kuuta vuonna kaksituhattaseitsemäntoista kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen.

               Euroopan unionin puolesta

               Barbadosin puolesta

               YHTEINEN JULISTUS ISLANNISTA, NORJASTA, SVEITSISTÄ JA LIECHTENSTEINISTA

               On suotavaa, että toisaalta Norjan, Islannin, Sveitsin ja Liechtensteinin viranomaiset ja toisaalta Barbadosin viranomaiset muuttavat viipymättä voimassa olevia kahdenvälisiä lyhytaikaista oleskelua koskevia viisumivapaussopimuksia tämän sopimuksen määräysten mukaisesti.

               Yhteinen julistus siitä, miten olisi määriteltävä 90 päivän jakso minkä tahansa 180 päivän jakson aikana

               Sopimuspuolet sopivat, että sopimuksen 4 artiklassa vahvistetulla enintään 90 päivän jaksolla minkä tahansa 180 päivän jakson aikana tarkoitetaan joko yhtäjaksoista vierailua tai useita peräkkäisiä vierailuja, joiden yhteenlaskettu kesto ei ylitä 90 päivää minkä tahansa 180 päivän jakson aikana.

               Käsite ”minkä tahansa 180 päivän jakson aikana” tarkoittaa sitä, että olisi sovellettava ”liikkuvaa” 180 päivän viitejaksoa, jolloin oleskelun jokaisena päivänä tarkastellaan viimeisintä 180 päivän ajanjaksoa sen todentamiseksi, täyttyykö 90 päivän ehto minkä tahansa 180 päivän jaksolla edelleen. Tämä tarkoittaa muun muassa sitä, että ilman keskeytystä jatkunut 90 päivän poissaolo antaa mahdollisuuden uuteen enintään 90 päivän oleskeluun.

               ________


                     EUROOPAN YHTEISÖJEN KOMISSIO
                                                      Bryssel 23.12.2005
                                                      KOM(2005) 697 lopullinen
                                           Ehdotus
                                  NEUVOSTON PÄÄTÖS
            luvan antamisesta Espanjan kuningaskunnalle soveltaa jäsenvaltioiden
     liikevaihtoverolainsäädännön yhdenmukaistamisesta annetun kuudennen neuvoston
   direktiivin 77/388/ETY 11 artiklan A kohdan 1 alakohdasta 28e artiklasta ja poikkeavaa
                                        toimenpidettä
                                     .(komission esittämä)
FI                                                                                FI
 ---pagebreak---                                             PERUSTELUT
       1) EHDOTUKSEN TAUSTA
          •
   110
              Ehdotuksen perusteet ja tavoitteet
          Jäsenvaltioiden liikevaihtoverolainsäädännön yhdenmukaistamisesta – yhteinen
          arvonlisäverojärjestelmä: yhdenmukainen määräytymisperuste – 17. toukokuuta 1977
          annetun kuudennen neuvoston direktiivin 77/388/ETY 27 artiklan 1 kohdan
          mukaisesti. Neuvosto voi yksimielisesti komission ehdotuksesta antaa jäsenvaltiolle
          luvan ottaa käyttöön kyseisestä direktiivistä poikkeavia erityistoimenpiteitä
          veronkannon yksinkertaistamiseksi tai tietyntyyppisten veropetosten ja veron
          kiertämisen estämiseksi.
          Espanjan kuningaskunta pyysi komission pääsihteeristölle lähetetyssä kirjeessä lupaa
          ottaa käyttöön direktiivin 77/388/ETY 11 artiklan A kohdan 1 alakohdasta poikkeavia
          toimenpiteitä ja vahvisti komissiolle myöhemmin, että pyyntö koski myös poikkeusta
          kyseisen direktiivin 28 e artiklan säännöksistä. Komissio ilmoitti direktiivin
          77/388/ETY 27 artiklan 2 kohdan mukaisesti Espanjan kuningaskunnan pyynnöstä
          muille jäsenvaltioille 7. lokakuuta 2004. Komissio ilmoitti Espanjalle 10. lokakuuta
          2005, että se oli saanut kaikki pyynnön arviointia varten tarpeellisina pitämänsä tiedot.
          •
   120
              Yleistä
          Direktiivin 77/388/ETY 11 artiklan A kohdan 1 alakohdan mukaan tavaraluovutuksista
          tai palvelusuorituksista maksettavan veron perusteena on ”kaikki se, mikä muodostaa
          luovuttajan tai suorittajan näistä liiketoimista ostajalta ... saaman tai saatavan
          vastikkeen...”. Tämä säännös on tavallisesti riittävä tapauksissa, joissa tavaraluovutus
          tai palvelusuoritus on pelkästään kaupallinen liiketoimi ja joissa luovuttajan tai
          suorittajan ja ostajan välillä ei ole etuyhteyttä, joka vaikuttaisi kyseisen luovutuksen tai
          suorituksen arvoon. Tapauksissa, joissa liiketoimen osapuolet ovat etuyhteydessä
          toisiinsa, on kuitenkin ilmennyt, että eräistä tavaraluovutuksista tai palvelusuorituksista
          kannetaan alhaisempi vero muuttamalla niiden arvoa omavaltaisesti. Kun
          etuyhteydessä olevalla vastaanottajalla ei ole täyttä vähennysoikeutta,
          tavaraluovutusten tai palvelusuoritusten aliarvostus tavanomaiseen markkina-arvoon
          verrattuna alentaa vastaanottajalta kannettavaa tuotantopanoksista maksettavaa veroa,
          jota ei palauteta.
          Jotta tällaisista arvonvaihteluista johtuvat veromenetykset voitaisiin estää, Espanja on
          pyytänyt lupaa saada muuttaa veron perustetta silloin, kun veron peruste poikkeaa
          huomattavasti käyvästä arvosta ja tavara toimitetaan tai palvelu suoritetaan
          etuyhteydessä olevien henkilöiden välillä. Espanjan arvonlisäverolainsäädännössä
          määritetään etuyhteydessä olevien henkilöiden käsite puolueettomasti arvon määritystä
          varten.
          Ehdotuksen nojalla Espanjan veroviranomaiset voivat arvonlisäveroa laskettaessa
          soveltaa tavaroihin ja palveluihin (11 artiklan A kohdan 1 alakohdassa määriteltyä)
          käypää arvoa tosiasiallisesti maksetun vastikkeen sijasta.
          Yhteisön sisäisten hankintojen arvon määrittämisestä säädetään direktiivin 77/388/ETY
          28 e artiklassa, jolla laajennetaan 11 artiklan A kohdan säännökset koskemaan yhteisön
FI                                                  2                                                  FI
 ---pagebreak---           sisäisiä hankintoja. Jotta kotimaan tuotantokapasiteettia ja yhteisön sisäisiä hankintoja
          kohdeltaisiin tasaveroisesti ja jotta vastatoimia ei voitaisi helposti välttää toisessa
          jäsenvaltiossa etuyhteydessä olevaa henkilöä käyttämällä, Espanja haluaa sisällyttää
          yhteisön sisäiset hankinnat erityistoimenpiteen soveltamisalaan.
          Ehdotuksen mukaan erityistoimenpidettä voidaan soveltaa 31. joulukuuta 2009 saakka.
          Soveltamisaika on rajoitettu, jotta toimenpidettä voidaan tarkastella uudelleen saadun
          kokemuksen valossa ja jotta määräajan mahdollista jatkamista voidaan arvioida.
          Komissio esitti neuvostolle 16. maaliskuuta 2005 asiakirjan KOM(2005) 89. Kyseessä
          on ehdotus direktiiviksi, jolla muutettaisiin direktiivi 77/388/ETY tiettyjen
          arvonlisäveron kantamisen yksinkertaistamiseen ja veropetosten ja veron kiertämisen
          estämiseen      tähtäävien     toimenpiteiden    osalta    sekä    kumottaisiin     eräät
          poikkeuslupapäätökset. Tällä 27 artiklan järkiperäistämistä koskevalla ehdotuksella
          otettaisiin mm. käyttöön lainsäädäntö, joka kattaa samat tapaukset kuin pyydetty
          toimenpide. Ehdotetun poikkeuksen voimassaolo päättyy siis, kun järkiperäistämistä
          koskevan ehdotuksen nojalla annetussa direktiivissä säädetyt tämän alan toimenpiteet
          tulevat voimaan.
          •
   130
              Nykyiset säännökset ehdotuksessa käsitellyllä alalla
          Vastaavia poikkeuksia direktiivin 77/388/ETY 11 artiklan A kohdan 1 alakohdan ja
          28 e artiklan soveltamisesta on myönnetty muille jäsenvaltioille.
          •
   141
              Yhdenmukaisuus unionin muiden politiikkojen ja tavoitteiden kanssa
          Ei sovelleta.
       2) ASIANOMAISTEN OSAPUOLTEN KUULEMINEN JA VAIKUTUSTEN ARVIOINTI
          •   Asianomaisten osapuolten kuuleminen
   219
          Ei sovelleta.
          •   Asiantuntijalausunnot
   229
          Ulkopuolisia asiantuntijoita ei tarvittu.
          •
   230
              Vaikutusten arviointi
          Ehdotuksen tarkoituksena on välttää arvonlisäveron kiertäminen ja sitä koskevat
          petokset. Sillä on näin ollen myönteinen vaikutus erityisesti sen
          vaatimustenmukaisuutta edistävän vaikutuksen ansiosta.
          Muut jäsenvaltiot ovat noudattaneet samaa mallia, ja Espanja totesi sen sopivaksi
          menetelmäksi ehkäisemään veromenetyksiä. Pyydetty toimenpide vastaa myös
          asiakirjassa KOM(2005) 89 olevaa ehdotusta, jolla 27 artiklaa koskevien poikkeusten
          lukumäärää vähennettäisiin.
       3) EHDOTUKSEN OIKEUDELLISET NÄKÖKOHDAT
          •
   305
              Tiivistelmä ehdotetuista toimista
FI                                                  3                                               FI
 ---pagebreak---           Espanja pyytää lupaa poiketa kuudennen neuvoston direktiivin 77/388/ETY 11 artiklan
          A kohdan 1 alakohdan ja 28 e artiklan säännöksistä, jotta se voisi laskea uudelleen
          tavaraluovutuksista, palvelusuorituksista ja yhteisön sisäisistä hankinnoista
          maksettavan veron perusteen silloin, kun tämä poikkeaa huomattavasti käyvästä
          arvosta ja liiketoimen osapuolet ovat etuyhteydessä keskenään ja toisella osapuolella
          on rajoitettu vähennysoikeus. Arvo voidaan oikaista kuudennen direktiivin 11 artiklan
          A kohdan 1 alakohdan d alakohdassa määritellyn tavaraluovutusten tai
          palvelusuoritusten käyvän arvon mukaiseksi.
          •
   310
              Oikeusperusta
          Jäsenvaltioiden liikevaihtoverolainsäädännön yhdenmukaistamisesta – yhteinen
          arvonlisäverojärjestelmä: yhdenmukainen määräytymisperuste – 17 päivänä
          toukokuuta 1977 annetun kuudennen neuvoston direktiivin 77/388/ETY, sellaisena
          kuin se on muutettuna, 27 artiklan 1 kohta.
          •
   329
              Toissijaisuusperiaate
          Ehdotus      kuuluu      yhteisön      yksinomaiseen    toimivaltaan.      Sen  vuoksi
          toissijaisuusperiaatetta ei sovelleta.
          •   Suhteellisuusperiaate
          Ehdotus on suhteellisuusperiaatteen mukainen seuraavista syistä:
   331
          Päätös koskee jäsenvaltiolle sen omasta pyynnöstä annettavaa lupaa eikä siihen liity
          velvollisuuksia.
   332
          Koska poikkeuksen soveltamisala on rajoitettu, erityistoimenpide on tavoitteeseensa
          nähden oikeasuhteinen.
          •   Säädöslajin valinta
   341
          Ehdotettu säädös: muu.
   342
          Muut vaihtoehdot eivät soveltuisi seuraavista syistä:
          Jäsenvaltioiden     liikevaihtoverolainsäädännön      yhdenmukaistamisesta     annetun
          kuudennen neuvoston direktiivin 77/388/ETY 27 artiklan mukaan neuvosto voi
          yksimielisesti komission ehdotuksesta antaa luvan ottaa käyttöön yhteisistä
          arvonlisäverosäännöistä poikkeavia toimenpiteitä. Neuvoston päätös on ainoa
          soveltuva säädöslaji, koska se voidaan kohdistaa yksittäiselle jäsenvaltiolle.
       4) VAIKUTUKSET TALOUSARVIOON
   409
          Ehdotuksella ei ole vaikutuksia yhteisön talousarvioon.
FI                                                 4                                             FI
 ---pagebreak---        5) LISÄTIETOJA
          •  Tarkastelu-/tarkistus-/raukeamislauseke
   533
          Ehdotus sisältää raukeamislausekkeen.
FI                                              5    FI
 ---pagebreak---                                                   Ehdotus
                                       NEUVOSTON PÄÄTÖS
              luvan antamisesta Espanjan kuningaskunnalle soveltaa jäsenvaltioiden
      liikevaihtoverolainsäädännön yhdenmukaistamisesta annetun kuudennen neuvoston
   direktiivin 77/388/ETY 11 artiklan A kohdan 1 alakohdasta 28e artiklasta ja poikkeavaa
                                              toimenpidettä
                     (Ainoastaan espanjankielinen teksti on todistusvoimainen)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon jäsenvaltioiden liikevaihtoverolainsäädännön yhdenmukaistamisesta –
   yhteinen arvonlisäverojärjestelmä: yhdenmukainen määräytymisperuste 17 päivänä
   toukokuuta 1977 annetun neuvoston direktiivin 77/388/ETY1 ja erityisesti sen 27 artiklan,
   ottaa huomioon komission ehdotuksen2,
   sekä katsoo seuraavaa:
   (1)     Direktiivin 77/388/ETY 27 artiklan 1 kohdan nojalla neuvosto voi yksimielisesti
           komission ehdotuksesta antaa jäsenvaltiolle luvan ottaa käyttöön kyseisestä
           direktiivistä poikkeavia erityistoimenpiteitä veronkannon yksinkertaistamiseksi tai
           tietyntyyppisten veropetosten ja veron kiertämisen estämiseksi.
   (2)     Espanjan kuningaskunta pyysi 21 päivänä kesäkuuta 2005 päivätyllä ja komission
           pääsihteeristön 22 päivänä heinäkuuta 2005 vastaanottamalla kirjeellä lupaa ottaa
           käyttöön direktiivin 77/388/ETY säännöksistä poikkeava toimenpide, joka koskee
           arvonlisäveron perustetta.
   (3)     Komissio ilmoitti direktiivin 77/388/ETY 27 artiklan 2 kohdan mukaisesti Espanjan
           kuningaskunnan pyynnöstä muille jäsenvaltioille 7 päivänä lokakuuta 2005 päivätyllä
           kirjeellä. Komissio ilmoitti 10 päivänä lokakuuta 2005 päivätyllä kirjeellä Espanjan
           kuningaskunnalle, että sillä on kaikki pyynnön arvioimiseen tarpeellisiksi katsomansa
           tiedot.
   (4)     Direktiivin 77/388/ETY 11 artiklan A kohdan 1 alakohdan a alakohdan mukaan
           tavaraluovutuksista tai palvelusuorituksista maksettavan arvonlisäveron perusteena on
           kaikki se, mikä muodostaa luovutuksesta tai suorituksesta saatavan vastikkeen.
   1
           EYVL L 145, 13.6.1977, s. 1, direktiivi sellaisena kuin se on viimeksi muutettuna direktiivillä
           2004/66/EY (EUVL L 168, 1.5.2004, s. 35).
   2
           EUVL C […], […], s. […].
FI                                                   6                                                     FI
 ---pagebreak---            Kyseisen direktiivin 28 e artiklan 1 kohdassa säädetään yhteisön sisäisistä
           hankinnoista kannettavan veron perusteesta viittaamalla 11 artiklan A kohtaan.
   (5)     Poikkeusta vaativalla toimenpiteellä pyritään ehkäisemään veromenetyksiä
           tapauksissa, joissa arvonlisäveron alaisista tavaraluovutuksista, palvelusuorituksista ja
           yhteisön sisäisistä hankinnoista maksettavan veron perustetta muutetaan
           omavaltaisesti myyjän veloittaessa alennetun hinnan etuyhteydessä olevalta ostajalta,
           jolla ei ole täyttä vähennysoikeutta.
   (6)     Toimenpide olisi kohdennettava siten, että sitä sovelletaan ainoastaan silloin, kun
           kyseessä on arvonlisäveron kiertäminen tai sitä koskeva petos ja eräät edellytykset on
           täytetty. Toimenpide on siis oikeassa suhteessa aiottuun tavoitteeseen nähden.
   (7)     Muille jäsenvaltioille on myönnetty lupia vastaaviin poikkeuksiin veronkierron tai
           veropetosten estämiseksi, ja ne ovat osoittautuneet tehokkaiksi.
   (8)     Direktiivin 77/388/ETY 27 artiklan nojalla myönnetyt poikkeukset, joilla pyritään
           estämään etuyhteydessä olevien osapuolten välisistä tavaraluovutuksista ja
           palvelusuorituksista maksettavan arvonlisäveron kiertoa, sisältyvät 16 päivänä
           maaliskuuta        2005       annettuun      komission  direktiiviehdotukseen3,     jolla
           järkiperäistettäisiin eräitä kyseisen artiklan nojalla myönnettyjä poikkeuksia. Sen
           vuoksi on tarpeen rajoittaa poikkeuksen soveltamisaikaa niin, että se päättyy, kun
           kyseinen direktiivi tulee voimaan.
   (9)     Tällä poikkeuksella voidaan varmistaa lopullisessa kulutusvaiheessa kannettavien
           arvonlisäverojen maksaminen, eikä se vaikuta kielteisesti arvonlisäverosta saataviin
           Euroopan yhteisöjen omiin varoihin,
   ON TEHNYT TÄMÄN PÄÄTÖKSEN:
                                                  1 artikla
   Poiketen siitä, mitä direktiivin 77/388/ETY 11 artiklan A kohdan 1 alakohdan a alakohdassa
   ja 28 e artiklassa säädetään, Espanjan kuningaskunnalle annetaan lupa säätää, että
   tavaraluovutuksista, palvelusuorituksista ja yhteisön sisäisistä tavarahankinnoista kannettavan
   veron peruste on sama kuin kyseisen direktiivin 11 artiklan A jakson 1 kohdan d alakohdassa
   määritelty käypä arvo seuraavissa tapauksissa: vastike on huomattavasti käypää arvoa
   alhaisempi ja tavaroiden tai palvelujen vastaanottajalla tai, silloin kun on kyse yhteisön
   sisäisistä hankinnoista, hankkijalla ei ole direktiivin 77/388/ETY 17 artiklan mukaista täyttä
   vähennysoikeutta.
   Tätä toimenpidettä voidaan soveltaa vain veropetosten ja veron kiertämisen estämiseksi
   tapauksissa, joissa veron perusteen muutoin muodostavaan vastikkeeseen ovat vaikuttaneet
   jäsenvaltion lainsäädännössä määritellyt sukulaisuus-, johto-, omistus-, rahoitus- tai
   oikeussuhteet. Tätä säännöstä sovellettaessa oikeussuhteisiin kuuluu myös työnantajan ja
   työntekijän välinen virallinen suhde.
   3
            EUVL C 125, 24.5.2005, s. 12. KOM(2005) 89.
FI                                                    7                                              FI
 ---pagebreak---                                                 2 artikla
   Edellä 1 artiklalla annetun luvan voimassaolo päättyy päivänä, jona direktiivin 77/388/ETY
   27 artiklan mukaisten poikkeusten, joiden tarkoituksena on estää arvonlisäveron kiertäminen
   tai siihen liittyvät petokset määrittämällä toisiinsa etuyhteydessä olevien henkilöiden välisten
   tavaraluovutusten tai palvelusuoritusten arvo, järkiperäistämisestä annettava direktiivi tulee
   voimaan, tai 31 päivänä joulukuuta 2009 riippuen siitä, kumpi näistä ajankohdista on
   aikaisempi.
                                                3 artikla
   Tämä päätös on osoitettu Espanjan kuningaskunnalle.
   Tehty Brysselissä
                                                 Neuvoston puolesta
                                                 Puheenjohtaja
FI                                                  8                                               FI


Avis juridique important

|

52002PC0537

Ehdotus: neuvoston päätös Euroopan yhteisön ja Amerikan yhdysvaltojen välisen vastavuoroista tunnustamista koskevan sopimuksen sähköturvallisuutta koskevan alakohtaisen liitteen mukaisten yhteisön velvollisuuksien noudattamisen keskeyttämisestä  /* KOM/2002/0537 lopull. */

Virallinen lehti nro 020 E , 28/01/2003 s. 0359 - 0363

Ehdotus: NEUVOSTON PÄÄTÖS Euroopan yhteisön ja Amerikan yhdysvaltojen välisen vastavuoroista tunnustamista koskevan sopimuksen sähköturvallisuutta koskevan alakohtaisen liitteen mukaisten yhteisön velvollisuuksien noudattamisen keskeyttämisestä(komission esittämä)PERUSTELUT1. Tausta1. Euroopan yhteisön ja Amerikan yhdysvaltojen välinen sopimus vastavuoroisesta tunnustamisesta tuli voimaan 1. joulukuuta 1998. Sen tarkoituksena on helpottaa Euroopan yhteisön ja yhdysvaltojen välistä kauppaa tarjoamalla sopimuksen soveltamisalaan kuuluville tuotteille tehokkaan markkinoille pääsyn vaatimustenmukaisuuden arvioinnin osalta. Tämä saavutetaan sallimalla valmistajien testata ja varmentaa tuotteensa kotimaisessa vaatimustenmukaisuuden arviointilaitoksessa toisen sopimuspuolen vaatimusten mukaisesti. Vastavuoroista tunnustamista koskeva sopimus pyrkii myös edistämään sääntöjen yksinkertaistamista ja tehokkuutta, sillä yhden sopimuspuolen viranomaisten ei enää tarvitse suorittaa toisen sopimuspuolen alueelle sijoittautuneiden vaatimustenmukaisuuden arviointilaitosten arviointia ja valvontaa.2. Vaatimustenmukaisuuden arviointilaitoksilla on merkittävä osa vastavuoroista tunnustamista koskevan sopimuksen toiminnan kannalta, koska ne tarjoavat testaus-, varmentamis- ja hyväksymispalveluja, joita valmistajat tarvitsevat hyötyäkseen sopimuksesta. Jos arviointilaitoksia ei ole tarpeeksi, viejillä on vaikeuksia hyötyä sopimuksen tarjoamasta kaupan helpottumisesta. Tässä suhteessa olisi pidettävä mielessä, että sopimuksen käyttäminen on vapaaehtoista sekä valmistajille että arviointilaitoksille.3. Vastavuoroista tunnustamista koskevan sopimuksen yleisperiaatteena on, että nimeävä viranomainen on vastuussa alueellaan sijaitsevien vaatimustenmukaisuuden arviointilaitosten arvioinnista, nimeämisestä ja teknisen pätevyyden jatkuvasta seurannasta. Kun arviointilaitos mainitaan alakohtaisessa liitteessä, sopimuksen mukaan sopimuspuolen on hyväksyttävä tai hylättävä toisen sopimuspuolen nimeämä arviointilaitos. Sopimuksessa annetaan sopimuspuolelle myös mahdollisuus ehdottaa arviointilaitoksen pidättämistä virantoimituksesta tai poistamista luettelosta sillä perusteella, että se ei enää täytä sovellettavia teknisiä pätevyysvaatimuksia. Lisäksi sopimuksessa määrätään luottamuksen säilyttämiseksi, että sopimuspuolet vaihtavat tietoja arviointilaitosten arviointi- ja valvontajärjestelmistään ja ne voivat yhteisestä sopimuksesta osallistua arviointilaitosten yhteisiin tilintarkastuksiin ja muihin tarkastuksiin.2. Sähköturvallisuutta koskevan alakohtaisen liitteen täytäntöönpanoa koskevat ongelmat4. Sähköturvallisuutta koskevan alakohtaisen liitteen, jäljempänä 'liite', VI jaksossa määrätään vaatimustenmukaisuuden arviointilaitosten nimeämistä, luetteloon merkitsemistä, virantoimituksesta pidättämistä ja luettelosta poistamista koskevista menettelyistä. Liitteen mukaisesti Euroopan yhteisön alueella sijaitseviin vaatimustenmukaisuuden arviointilaitoksiin sovelletaan seuraavaa nimittämistä ja luetteloon merkitsemistä koskevaa menettelyä:i. Sen jäsenvaltion nimeävä viranomainen, jonka alueella vaatimustenmukaisuuden arviointilaitos sijaitsee, nimeää arviointilaitoksen tekemällä asianmukaisesti valmistellun luetteloon merkitsemistä koskevan ehdotuksen, johon sisältyy Yhdysvalloissa toimivan OSHA:n (Occupational Safety and Health Administration) menettelyjen mukainen täydellinen laboratorioarvio. OSHA ilmoittaa nimeävälle viranomaiselle 30 päivän kuluessa, onko ehdotus täydellinen vai tarvitaanko lisätietoja. Ehdotusta tarkastellessaan OSHA luottaa jäsenvaltion nimeävän viranomaisen arviointilaitoksessa paikalla suorittamiin tarkastuksiin.ii. Saatuaan täydellisen ehdotuksen Yhdysvallat ilmoittaa joko hyväksyvänsä tai hylkäävänsä ehdotetun vaatimustenmukaisuuden arviointilaitoksen merkitsemisen liitteen V jaksossa olevaan luetteloon.iii. Sekakomitea päättää vaatimustenmukaisuuden arviointilaitoksen merkitsemisestä liitteen V jaksossa olevaan luetteloon ja sillä on siten NRTL (Nationally Recognised Testing Laboratory) -asema.5. Näissä menettelyissä määrätään selvästi jäsenvaltion nimeävän viranomaisen asema ja velvollisuudet, joka merkitsee luetteloon merkitsemistä koskevan täydellisen ehdotuksen valmistelemista ja paikan päällä OSHA:n sääntöjen ja menettelyjen mukaisesti tehtävää tarkastusta. OSHA:n velvollisuutena on tarkastella ehdotus ja joko hyväksyä tai hylätä ehdotettu vaatimustenmukaisuuden arviointilaitos.6. Yhdysvaltain vastuullinen viranomainen OSHA on kuitenkin kieltäytynyt hyväksymästä ja noudattamasta vastavuoroista tunnustamista koskevassa sopimuksessa määrättyjä menettelyjä ja eikä tunnusta jäsenvaltioiden nimeävien viranomaisten asemaa ja velvollisuuksia. OSHA on väittänyt, että ainoastaan se voi suorittaa paikan päällä Euroopan yhteisön vaatimustenmukaisuuden arviointilaitosten arviointeja, koska siitä määrätään OSHA:n säännöissä (29 CFR 1910). OSHA katsoo, että sopimus on ainoastaan väline, jonka avulla se voi tunnustaa ulkomaiset laitokset (tässä tapauksessa Euroopan yhteisön laitokset) NRTL-ohjelman mukaisiksi (katso 29 CFR 1910, lisäys A I.A.1.b). OSHA katsoo, että luottaminen jäsenvaltioiden nimeävien viranomaisten tekemiin arviointeihin ei helpota millään tavoin vaatimustenmukaisuuden arviointilaitosten tunnustamista.7. Toinen huomioon otettava seikka on se, että OSHA on tehnyt NRTL-asemaa koskevien hakemusten ja paikan päällä suoritettavien arviointien käsittelyn maksulliseksi. Maksut ovat sinällään hyväksyttäviä, vaikka ne johtavat tilanteeseen, jossa Euroopan yhteisön arviointilaitosten olisi suoritettava maksut sekä jäsenvaltioidensa nimeäville viranomaisille, jotka ovat sopimuksen mukaisesti vastuussa nimeämisestä (sekä paikan päällä suoritettavista arvioinneista) että OSHA:lle, joka katsoo omien sääntöjensä mukaisesti olevansa vastuussa paikan päällä suoritettavista arvioinneista. Tässä suhteessa olisi huomioitava, että sopimuksen 18 artiklassa määrätään selvästi, että sopimuspuoli ei saa ottaa maksua toisen sopimuspuolen tarjoamista vaatimustenmukaisuuden arviointipalveluista. Tämä ei päde Yhdysvaltain arviointilaitoksiin, sillä yhteisö on periaatteessa valmis tunnustamaan ne liitteessä määrättyjen menettelyjen mukaisesti ja siten se luottaa Yhdysvaltain nimeävän viranomaisen arviointiin ja nimeämiseen.8. Tilanne on johtanut huomattavaan epävarmuuteen Euroopan yhteisön mahdollisten vaatimustenmukaisuuden arviointilaitosten parissa siitä, tunnustetaanko ne ja erityisesti millä edellytyksillä. Tähän mennessä mitään Euroopan yhteisön arviointilaitosta ei ole tunnustettu liitteen mukaisesti. OSHA hyväksyi Saksan nimeämän arviointilaitoksen NRTL:n mukaiseksi. Tämä tapahtui kuitenkin OSHA:n omien menettelyjen mukaisesti eikä vastavuoroista tunnustamista koskevan sopimuksen mukaisesti. Saksalaista arviointilaitosta ei tämän vuoksi ole vielä merkitty liitteen V jaksossa olevaan luetteloon.9. Komission yksiköt ja Yhdysvaltain hallinto ovat sopimuksen 2 artiklan kolmannen virkkeen mukaisesti käyneet lukuisia neuvotteluja ja yrittäneet useaan otteeseen ratkaista edellä kuvatut täytäntöönpanoa koskevat ongelmat. Komission yksiköt ovat tehneet useita ehdotuksia liitteen täytäntöönpanemiseksi sekä luottamusta lisääviksi toimiksi, joiden tarkoituksena on käsitellä kaikkien osapuolten huolenaiheita. OSHA on hylännyt kaikki kyseiset ehdotukset. OSHA:n ehdottamat luottamusta lisäävät toimet olivat ristiriidassa vastavuoroista tunnustamista koskevan sopimuksen hengen ja kirjaimen kanssa ja ne olisivat siten vaatineet liitettä koskevia uusia neuvotteluja.3. Ehdotetut toimet10. Johtopäätös edellä kuvatusta tilanteesta on se, että Yhdysvallat on kieltäytynyt noudattamasta liitteessä määrättyjä menettelyjä ja siten se ei ole täyttänyt sopimuksen mukaisia velvoitteitaan. On myös selvää, että tämä tilanne on johtanut siihen, että mitään Euroopan yhteisön vaatimustenmukaisuuden arviointilaitosta ei ole hyväksytty liitteen mukaisesti ja tämän vuoksi Euroopan unionin teollisuudella ei ole keinoja käyttää sopimusta välineenä kaupan ja markkinoille pääsyn helpottamisessa. Tämän seurauksena Euroopan yhteisö on menettänyt sopimuksen 2 artiklan mukaista tuotteidensa markkinoille pääsyä. Tässä yhteydessä Yhdysvaltain voidaan katsoa myös epäonnistuneen liitteen määräysten täytäntöönpanoon pystyvien oikeus- ja sääntelyviranomaisten ylläpitämisessä. Näin on erityisesti silloin, kun kyseessä on OSHA:n luottamus jäsenvaltioiden alueellaan sijaitsevat vaatimustenmukaisuuden arviointilaitokset nimeävien viranomaisten paikan päällä suorittamiin arviointeihin.11. Samaan aikaan Euroopan yhteisöllä on, ellei sopimuksen mukaisilla toimenpiteillä toisin sovita, velvollisuus tunnustaa Yhdysvaltain nimeämät vaatimustenmukaisuuden arviointilaitokset ja näin ollen komissiolla on laillinen vastuu toteuttaa tarvittavat toimenpiteet sen varmistamiseksi, että kyseinen velvollisuus täytetään. Kyseisen tilanteen ylläpitäminen olisi sopimuksen korostaman vastavuoroisuuden ja vastavuoroisen tunnustamisen kanssa ristiriidassa.12. Tästä seuraa, että Euroopan yhteisöllä ei ole ainoastaan oikeus keskeyttää tai päättää liitteen mukaisten velvollisuuksiensa noudattaminen, mutta se on myös velvollinen tekemään näin yhteisön lainsäädännön mukaisten täytäntöönpanovelvollisuuksiensa vuoksi.13. Liitteen mukaisten yhteisön velvollisuuksien noudattamisen keskeyttäminen sopimuksen 16 artiklan mukaisesti merkitsisi sitä, että liite sellaisenaan säilytetään vastavuoroista tunnustamista koskevassa sopimuksessa, mutta Euroopan yhteisön velvoitteena ei enää olisi tunnustaa Yhdysvaltain vaatimustenmukaisuuden arviointilaitoksia. Jos olosuhteet kehittyvät siten, että liite voidaan panna täytäntöön siinä määrätyillä menettelyillä, liitteestä voitaisiin nopeasti tehdä jälleen tehokas kumoamalla yhteisön velvollisuuksien noudattamisen keskeyttäminen.14. Liitteen irtisanominen sopimuksen 21 artiklan 3 kohdan mukaisesti merkitsisi liitteen poistamista sopimuksesta. Jos Euroopan yhteisö irtisanoo liitteen, Yhdysvaltain kanssa on päästävä yksimielisyyteen sopimuksen muuttamisesta. Jos yksimielisyyteen ei päästä, sopimus irtisanottaisiin kokonaisuudessaan. Liitteen sisällyttäminen uudelleen sopimukseen edellyttäisi uusia neuvotteluja sopimuspuolten välillä.15. Komissio katsoo lopuksi, että liitteen mukaisten yhteisön velvollisuuksien noudattamisen keskeyttäminen on tarkoituksenmukaista ja välttämätöntä seuraavista syistä:- Yhdysvallat ei ole täyttänyt velvollisuuksiaan, mikä on johtanut sopimuksen mukaisen markkinoille pääsyn menetykseen.- Liitteen mukaisten oikeuksien ja velvollisuuksien välinen tasapaino varmistettaisiin.- Liitettä ei olisi irtisanottava, koska se on helpottaa Euroopan yhteisön markkinoille pääsyä, ja liite olisi tehtävä jälleen tehokkaaksi heti, kun olosuhteet sen sallivat.- Verrattuna irtisanomiseen keskeyttäminen mahdollistaisi liitteen uudelleen soveltamisen nopeasti.16. Komissio pyrkii toteuttamaan sopimusta vastaavat tarkoituksenmukaiset toimenpiteet luodakseen olosuhteet, joissa liite voidaan panna täytäntöön sen määräysten mukaisesti.17. Yhteisön velvollisuuksien noudattamisen keskeyttäminen edellyttää neuvoston asetuksen 1999/78/EY [1] 3 artiklan 3 kohdan toisen virkkeen mukaisesti komission ehdotuksesta määräenemmistöllä tehtyä neuvoston päätöstä.[1]   EYVL L 31, 4.2.1999, s.1.4. Vaikutusten arviointi4.1. Vaikutus yhteisön talousarvioon18. Tällä ehdotuksella ei ole vaikutusta yhteisön talousarvioon.4.2. Vaikutus yritystoimintaan19. Liitteen sisällyttäminen vastavuoroista tunnustamista koskevaan sopimukseen oli Euroopan yhteisön kannalta erittäin hyödyllistä, sillä kyseinen ala Yhdysvalloissa on Euroopan unioniin verrattuna huomattavasti säännelty ja erityisten yhdysvaltalaisten standardien ja kolmansien osapuolten varmentamislaitosten käyttö on pakollista. Liite on lähellä telelaitteita ja sähkömagneettista yhteensopivuutta koskevia alakohtaisia liitteitä, sillä useimpiin sähköteknisiin tuotteisiin sovelletaan ainakin kahdessa kyseisestä kolmesta liitteestä tarkoitettuja säännöksiä. Tässä suhteessa liitteen keskeyttämisen voitaisiin katsoa aiheuttavan haittaa Euroopan yhteisön teollisuudelle. Koska liitettä ei tällä hetkellä kuitenkaan sovelleta käytännössä (liitteen mukaisesti ei ole tunnustettu yhtään Euroopan yhteisön vaatimustenmukaisuuden arviointilaitosta), yhteisön viejät eivät voi hyötyä vastavuoroista tunnustamista koskevan sopimuksen kyseisellä alalla tarjoamasta kaupan ja markkinoille pääsyn helpottamisesta.20. Komissio on neuvotellut asianmukaisten Euroopan teollisuusliittojen kanssa, jotka suurelta osin katsovat, että liitteellä on arvoa ja pitävät parempana, että sitä ei keskeytettäisi, koska ne uskovat, että sitä voidaan käyttää välineenä laajemmassa Yhdysvaltain ja Euroopan yhteisön välisessä sääntely-yhteistyössä. Komissio katsoo kuitenkin, että teollisuuden tavoitteet ovat sopimuksen soveltamisalan ulkopuolella ja ne voitaisiin saavuttaa paremmin sopivimmissa puitteissa, kuten transatlanttista talouskumppanuutta koskevan toimintasuunnitelman puitteissa. Liitteen keskeyttäminen ei heikentäisi kyseistä yhteistyötä.5. Päätelmät21. Näissä perusteluissa esitetyistä syistä komissio ehdottaa neuvostolle liitteenä olevan päätöksen hyväksymistä.Ehdotus: NEUVOSTON PÄÄTÖS Euroopan yhteisön ja Amerikan yhdysvaltojen välisen vastavuoroista tunnustamista koskevan sopimuksen sähköturvallisuutta koskevan alakohtaisen liitteen mukaisten yhteisön velvollisuuksien noudattamisen keskeyttämisestäEUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon Euroopan yhteisön ja Amerikan yhdysvaltojen välisen sopimuksen tekemisestä vastavuoroisesta tunnustamisesta 22 päivänä kesäkuuta 1998 tehdyn neuvoston päätöksen 1999/78/EY [2], ja erityisesti sen 3 artiklan 3 kohdan toisen virkkeen,[2]   EYVL L 31, 4.2.1999, s.1.ottaa huomioon komission ehdotuksen [3],[3]   EYVL C , , s. .sekä katsoo seuraavaa:(1) Euroopan yhteisön ja Amerikan yhdysvaltojen välisen vastavuoroista tunnustamista koskevan sopimuksen tekemisestä tehdyn sopimuksen, jäljempänä 'sopimus', 16 artiklan mukaisesti sopimuspuoli voi keskeyttää alakohtaisen liitteen mukaisten velvollisuuksiensa noudattamisen.(2) Amerikan yhdysvallat ei ole täyttänyt sopimuksen mukaisia velvollisuuksiaan erityisesti yhteisön nimeämien vaatimustenmukaisuuden arviointilaitosten tunnustamista koskevien menettelyjen osalta.(3) Tämä on johtanut siihen, että vaatimustenmukaisuuden arviointilaitoksia, jotka jäsenvaltioiden nimeävät viranomaiset ovat nimenneet tai tulevat nimeämään, ei voida arvioida, valvoa tai tunnustaa sopimuksen edellyttämällä tavalla.(4) Tämän seurauksena yhteisö on menettänyt sähköturvallisuutta koskevan liitteen soveltamisalaan kuuluvien tuotteidensa markkinoille pääsyä vaatimustenmukaisuuden arvioinnin osalta.(5) Yhdysvaltain voidaan katsoa myös epäonnistuneen liitteen määräysten täytäntöönpanoon pystyvien oikeus- ja sääntelyviranomaisten ylläpitämisessä. Näin on erityisesti silloin, kun kyseessä on OSHA:n luottamus jäsenvaltioiden alueellaan sijaitsevat vaatimustenmukaisuuden arviointilaitokset nimeävien viranomaisten paikan päällä suorittamiin arviointeihin.(6) Yhteisö ja Yhdysvallat ovat käyneet useita sopimuksen 2 artiklan kolmannen virkkeen mukaisia neuvotteluja pääsemättä tyydyttävään lopputulokseen,ON PÄÄTTÄNYT SEURAAVAA:1 artiklaEuroopan yhteisön ja Amerikan yhdysvaltojen välisen vastavuoroista tunnustamista koskevan sopimuksen sähköturvallisuutta koskevan alakohtaisen liitteen mukaisten yhteisön velvollisuuksien noudattaminen keskeytetään kokonaisuudessaan.2 artiklaNeuvoston puheenjohtaja valtuutetaan nimeämään henkilö, jolla on valtuudet lähettää yhteisön puolesta liitteenä oleva nootti Amerikan yhdysvalloille.3 artiklaYhteisö voi kumota velvollisuuksiensa noudattamisen keskeyttämisen, jos sähköturvallisuutta koskeva alakohtainen liite voidaan panna täytäntöön sopimuksessa kuvatun mukaisesti. Siinä tapauksessa neuvosto tekee päätöksen neuvoston päätöksen 1999/78/EY 3 artiklan 3 kohdan toisen virkkeen mukaisesti.Komissio pyrkii toteuttamaan sopimusta vastaavat tarvittavat toimenpiteet varmistaakseen sen, että sähköturvallisuutta koskeva alakohtainen liite voidaan panna täytäntöön sen määräysten mukaisesti.Tehty Brysselissä,Neuvoston puolestaPuheenjohtajaLIITEEuroopan unionin neuvosto esittää tervehdyksensä Amerikan yhdysvaltain edustustolle Euroopan unionissa ja ilmoittaa, että Euroopan yhteisö on päättänyt Euroopan yhteisön ja Amerikan yhdysvaltojen välisen vastavuoroista tunnustamista koskevan sopimuksen 16 artiklan mukaisesti keskeyttää sopimuksen sähköturvallisuutta koskevan alakohtaisen liitteen mukaisten velvollisuuksiensa noudattaminen kokonaisuudessaan.Yhteisön velvollisuuksien noudattamisen keskeyttämisen syynä on se, että Amerikan yhdysvallat on epäonnistunut sopimuksen mukaisten velvollisuuksiensa täyttämisessä erityisesti yhteisön nimeämien vaatimustenmukaisuuden arviointilaitosten tunnustamista koskevien menettelyjen osalta. Tämä on johtanut siihen, että vaatimustenmukaisuuden arviointilaitoksia, jotka jäsenvaltioiden nimeävät viranomaiset ovat nimenneet tai tulevat nimeämään, ei voida arvioida, valvoa tai tunnustaa sopimuksen edellyttämällä tavalla.Tämän seurauksena yhteisö on menettänyt sähköturvallisuutta koskevan liitteen soveltamisalaan kuuluvien tuotteidensa markkinoille pääsyä vaatimustenmukaisuuden arvioinnin osalta.Yhdysvaltain voidaan katsoa myös epäonnistuneen liitteen määräysten täytäntöönpanoon pystyvien oikeus- ja sääntelyviranomaisten ylläpitämisessä. Näin on erityisesti silloin, kun kyseessä on OSHA:n luottamus jäsenvaltioiden alueellaan sijaitsevat vaatimustenmukaisuuden arviointilaitokset nimeävien viranomaisten paikan päällä suorittamiin arviointeihin.Yhteisö ja Yhdysvallat ovat käyneet useita sopimuksen 2 artiklan kolmannen virkkeen mukaisia neuvotteluja pääsemättä tyydyttävään lopputulokseen.Yhteisön velvollisuuksien noudattamisen keskeyttäminen edellä esitetyn mukaisesti tulee voimaan siitä päivästä, jona tämä nootti on päivätty.Euroopan unionin neuvosto haluaa ilmaista Amerikan yhdysvaltojen edustustolle Euroopan unionissa korkeimman kunnioituksensa vakuutuksen.